text:
Nos a drenta aña electoral 2017 y ya caba por mira algun partido preparando pa subi caya y campaña. Varios partido ta cla y a cuminsa caba mientras cu otronan ta den nan ultimo fase di preparacion. Nos a acerca e diferente partidonan cu ta bayendo eleccion y lo ta siguiendo nan pasonan durante e proceso electoral compartiendo cada desaroyo cu presenta. Segun e desaroyo di eleccion, nos lo bini cu entrevistanan bayendo mas profundo den e vision di cada partido. Den e manera aki abo como votador por keda informa y tin un bista mas amplio pa yuda bo cu bo decision di voto. Awe nos ta continua cu Pueblo Orguyoso y Respeta.
POR – Union grandi di miembronan y candidatonan
Otmar Oduber, lider di e plataforma ‘E Forsa Nobo’ ta conta nos cu tin hopi bon ambiente te aworakinan pa locual ta e prome eventonan di campaña.
Siman pasa for di trempan nan tabata riba caminda di Pavia na Paradera. Na locual ta conoci manera e Centro di POR, a organisa un evento di Bbq pa loke ta trata recaudacion di fondo, cual ta parti integral di un campaña. Por a mira partimento di sticker y varios auto cu tabata para boluntariamente pa bay tuma nan sticker di e Forsa Nobo. “Mi ta hopi satisfecho tambe den e manera con pueblo ta ricibi nos den nan hogarnan. Bishitanan ta tumando luga practicamente tur dia,” Otmar ta bisa.
Programa
Otmar ta conta nos cu e preparacion pa loke ta trata e programa di e partido ta tuma luga internamente. Otmar: “Nos a combersa caba cu varios instancia na Aruba, cu diferente ‘focus groups’ cu a wordo organisa, sindicatonan y gremionan comercial. Kiermen cu bo ta haya un bista di un forma diferente di traha bo programa. Un “Bottom Up Approach” caminda cu nos ta bay scucha for di pueblo kico nan kier pa ta den e programa.” Segun Otmar, un cos cu bo por mira hopi cla ta cu ‘E Forsa Nobo’ a pone hopi atencion cu e pueblo, e persona kier ta prome na e momentonan aki. “A wak hopi proyecto y cosnan grandi tuma luga, pero e persona como ciudadano no a bay dilanti. Den su cas, den su frigidaire, bo ta wak cu gastonan a subi y nan kier mira un alivio pa biba naturalmente den un forma mas facil y mas comodo.”
Proceso di union ta formando
Sr. Andin Bikker, cu tambe ta formando parti di “E forsa Nobo” aworaki, ta conta nos cu esaki ta su di cinco campaña cu el a bay. Andin: ” E proceso di union ta formando y mi ta wak un recepcion den pueblo enorme. E ta duna bo un aliento y forsa nobo. Nos ta concentrando aworakinan pa tur e puntonan cu nos tin pa loke ta trata nos programa di gobernacion 2017/2021 y presenta esaki na pueblo.” E ta sigui bisa nos cu den e proximo simannan nos dilanti nan ta bay caba di rond af tur e reunionnan cu nan tin pendiente cu diferente personanan y institucionnan pa loke ta trata e “Bottom Up Approach”. Andin ta sigui bisa: “Door cu nos ta bay den pueblo y consulta cu nan na kico ta e puntonan specifico cu nan kier wak den e proximo gobernacion, bo ta mira e ora cu pueblo por indentifica su mes cu e forsa nobo. Pasobra nan sa cu no ta un hende ta sinta den airco anto traha un programa di partido, pero cu nos ta echt bay den pueblo.” E parti di criminalidad y inseguridad di pueblo ta loke ta un di e puntonan grandi cu e partido aki ta para pe como tambe riba e tema di salud. Andin: “E confiansa y nivel di cuido cu e pueblo kier mira pa loke ta trata nos salubridad, dokternan, Azv etc. Como tambe e aspecto pa loke ta trata nos enseñansa y asina nos tin diferente nivel di preocupacion cu pueblo kier nos adresa.”
Video di entrevista cu sr. Otmar Oduber & Andin Bikker
#ELECCION2017 Lo bini cu entrevistanan bayendo poco mas profundo den e vision di cada partido. Den e manera aki abo como votador por keda informa y tin un bista mas amplio pa yuda bo cu bo decision di voto.
Posted by Bon Dia Aruba on Thursday, April 20, 2017


c: text/html

text:
KRALENDIJK – Djadumingu 6 di dezèmber tabata un dia impreshonante i spesial durante Santu Sakrifisio di Misa na Parokia La Bírgen di Coromoto na Antriol. Sanikolas i su pitnan tabata di bishita dilanti altar serka parokianonan. Pader Alphonsus Baak a presentá nan dilanti altar i nan a sinta un momentu den Misa. Despues ku Pader Baak a dirigí algun palabra, Sanikolas a papia ku parokianonan. El a saludá tur hende i a bisa ku e ta hopi kontentu pa pasa e último dia di bishita na Boneiru, na Misa. Tambe el a ekspresá kon dushi nan a pasa na Boneiru apesar di e pendamia di Covid-19 ku a kambia hopi kos. Despues a entregá regalo pa tur mucha. Pafó di misa tambe tabatin algu di kome i bebe pa tur presente.
Kombinashon di potrèt ta ilustrá e bishita di e hòmber Santu, momentu e tabata na parokia La Bírgen di Coromoto.

robotstxt: allowed

filter: keep


text:
Rekorido den barionan di Otrabanda
Rekorido den barionan di Otrabanda
Djasabra, 27 di mei 2017, miembronan di frakshon di PAR, MAN i PIN, huntu ku e ministernan ku lo sinta entrante djaluna benidero, a hasi un rekorido den Otrabanda, riba invitashon di Federashon Otrabanda. E delegashon a keda ampliá tambe ku miembronan di Plataforma Otrabanda, Unidat di Bario, DMO, Monumentenzorg, Pietermaai District & Skalo, algun ambtenaar di Minister di Ekonomia, SKO, GMN i SOAW.
E rekorido a kuminsá na Sentro di Bario Otrabanda, e delegashon a kana un pida den Rif. A mustra nan kasnan dekaí i riba e reto pa haña destinashon pa hospital biew. Konekshon di Megapier 2 ku Bredestraat. Kaya i trapinan dekaí na Ser’i Dòmi i den Otrabanda. Ghost town entre Kurá Hulanda i Keizershof. Grandinan desolá na Quintastraat. Inisiativanan di Casas Vivas. Nan a pasa bai Kortijn i Kura’i Shon Fil ku ta e parti mas dekaí di Otrabanda.
Intenshon di e rekorido ta pa mustra e retonan ku e barionan aki ta konfrontá i ideanan ku habitantenan tin pa mehorá kalidat di bida den e barionan. Federashon Otrobanda ke traha konhuntamente ku Gobièrnu pa yega na desaroyo duradero i efektivo pa kada bario di Otrabanda.
A keda di bin un proyekto di Infrastruktura finansiá pa EU ku ainda no a yega. Tin mester di hopi atenshon pa e hende. Den e area mas dekaí di Otrabanda tin 6 landfill, kasnan yen di persona ku ta permanesé ilegal riba nos isla i drogadiktonan, hopi insiguridat i kriminalidat. Na Ser’i Dòmi tin nesesidat pa transporte publiko, un espasio pa aktividat pa hobennan i atenshon pa e kasnan Tanten di Pater Brenneker. E kasnan aki tabata tin komo propósito pa ta un kas temporal pa famianan pa despues haña un kas via di FKP. Awendia e kasnan aki ta habitá apesar ku nan no ta den bon estado mas i e situahson no ta sano. Federashon Otrobanda lo sinta ku Fundashon Pader Brenneker pa wak un solushon pa en todo kaso mantené e kasnan aki. E famoso trapi na Ser’i Dòmi ku nos tur ta usa durante temporada di Karnaval, falta lus, mantenshon i mester mantené e area limpi.
Otro mishon di Federashon Otrobanda ta ku Otrobanda mester keda i bira aksesibel pa esnan ku ke bin biba, ku partisipashon di habitantenan di bario i organisashonnan di bario. Mester promové desaroyo duradero i un desaroyo integral pa Otrobanda tantu físikamente i sosial, ku atenshon pa aspektonan ekonómiko. Mester stimulá mantenshon di patrimonio nashonal di Otrobanda komo parti di e desaroyo integral di Willemstad.
Apesar di e tantísimo retonan manera, seguridat, limpiesa, kasnan dekaí i detorioro sosial, habitantenan ku ta forma parti di e diferente Komishonnan di Bario ta hasiendo nan máksimo esfuerso pa logra adelanto pa nan barionan. Asina ta perkurá pa tin diferente aktividatanan den e barionan: Na Sentro di Bario Otrobanda ta organisá aktividatanan manera Naschoolse Opvang pa muchanan te ku 14 aña; Na Ser’i Dòmi tin e sentro di Tio Selcio ku ta un lugá di rekreo pa muchanan den bario kaminda ku nan por sigui lès di kompiuter tambe; Na Dòmi tin aktividat na Klup Pastoral Sta. Famia un biaha pa siman pa habitantenan mayor di edat na kual mas òf menos 50 pa 60 persona mayor di edat ta partisipá. Den Dòmi tambe tin aktividat pa e hóbennan kaminda nan por hasi pintura riba murayanan di kas.
Tur bario ku e delegashon a bishitá tin aspektonan ku mester di atenshon, partikularmente den Dòmi e situashon di seguridat ta agudo.


text:
Gobierno y CAft ta papia otro idioma! Di un banda Gobierno di Aruba ta informa cu gasto di personal ta sigui baha, mientras cu na juni ultimo ainda CAft a indica cu gobierno a aumenta e gasto aki cu 22 porciento compara cu e añanan prome cu pandemia! Kico Gobierno a haci despues di dia 24 di juni cu a causa un reduccion asina substancial, no ta bini padilanti den nan relato di prensa.
Gobierno:
Gobierno di Aruba den e ultimo añanan a bin ta baha gasto di personal di Gobierno. Esey t’e total di gasto di salario di tur esunnan cu ta traha den Gobiero. Na aña 2018, a presenta e plan “Beleidsplan Verlaging Personeelskosten” BVP, plan di maneho pa reduci gasto di personal.
Por ehempel, ta stimula hendenan pa bay cu VUT, ora hende baha cu pensioen, no ta yena su vacatura, contractnan cu vence, no lo prolonga, etc. E unico aspecto di e BVP cu no por a introduci ta pa elimina e ‘periodieke verhoging’ ya cu pa esaki mester yega na consenso cu e sindicatonan. Mirando tur otro tema den discusion cu e sindicatonan, no a haya un momento oportuno pa cuminsa delibera riba esaki.
RESULTADO DI BVP
Sinembargo, e BVP a duna su resultado. Por mira riba e tabel adhunto cu desde 2018 e gastonan a bin ta bahando. Tambe si no tene consideracion cu e recorte di 12.6% (marca den e area oraño/mas cla), por mira cu cada aña e gastonan a baha. Di 483 miyon florin na 2018 pa 467 miyon na 2022 – si no tabata tin e recorte di 12.6% – y ta proyecta pa sigui baha den 2023 te na 459 miyon.
Pues por mira cu hasta si paga e 12.6% completo na 2023, e gastonan ta mustra cu nan ta bahando. “Por conclui pues cu e BVP a funciona”, Prome Minister a duna di conoce.
IMF
IMF ta aplica un otro norma. IMF ta mira e norma di 10% di GDP y ta recomenda e paisnan manera Aruba pa no surpasa esey. Aruba ta practicamente den cumplimento cu e norma aki tambe. Pues un otro confirmacion cu e BVP ta funciona.
CAFT
E unico instancia cu nos tin diferencia di opinion cu ne, ta CAFT. CAFT ta di opinion cu mester mantene e recorte di 12.6%. Pa CAFT, e suma real di gasto na 2021, 418 miyon, mester ta e base y pa 2022 mester baha bou e 418 miyon. Aki nos tin un diferencia di opinion fundamental cu CAFT. Pasobra e recorte di 12.6% no ta permanente. E ta temporal, y empleadonan di Gobierno y fundacionnan tin derecho di haya nan salario completo bek cierto momento. E punto aki ta un di e 13 recomendacionnan di CAFT: pa NO duna empleadonan publico nan placa bek. Esaki ta un ponencia cu Aruba lo no acepta.
SINDICATONAN Y OPOSICION
Algun sindicato y principalmente oposicion tambe a ataca Gobierno cu no ta cumpli cu e BVP. Manera por mira den e tabel, Gobierno ta cumpliendo cu BVP y e gastonan ta bahando. Minister President ta raporta riba e BVP cada aña den e Jaarverslag y Minister di Finansa ta raporta na Parlamento y CAFT cada kwartaal den e uitvoeringsrapportages. Ta importante pa tur hende tin e informacion aki, y pone e desaroyo aki den contexto.
E problema di gasto di personal a sali for di man bou di e Gabinetenan Eman. Nan a tuma cantidad di persona den servicio. Desde cu Gabinete Wever-Croes ta na mando, e gastonan di personal a baha so.
Minister Presidente actual ta traha cu 21 hende, siendo cu tempo cu Mike Eman tabata Minister Presidente, e tabata tin 147 persona ta traha p’e so. Esey a causa desconfiansa cu Hulanda, y e Gobierno aki pocopoco ta purba gana e confiansa bek, cu transparencia y cu determinacion.
CAft:
E presupuesto di 2022 ta mustra un deficit di financiacion di AWG 236 miyon pa e sector publico (4,2 porciento di e PIB). CAft a haci recomendacion na e presupuesto di 2022, cu particularmente ta vigila control di gasto. E gastonan pa “goederen en diensten” a aumenta den presupuesto cu 22 porciento en comparacion cu e añanan di prome cu pandemia, mientras cu no ta splica suficientemente e necesidad di e aumento considerabel di gasto aki.


text:
WILLEMSTAD — Manera ya ta konosí nos selekshon nashonal lo tin ku enfrentá Barbados i Sto.Domingo den e promé buèlta di e weganan pa eliminatorio pa Kopa Karibe 2017. E promé partido lo tuma lugá aya na Barbados 8’or pm dia 23 di mart miéntras e segundo partido lo tuma lugá aki na Kòrsou dia 26 di mart próksimo den Stadion Ergilio Hato (SDK).
Nos selekshon nashonal enkabesá pa Sr. Patrick Kluivert ta konsistí di e siguiente hungadónan:
- Eloy Room
- Rowendy Sumter
- Jarzinho Pieter
- Germaine Agustien
- Jarchino Antonia
- Leandro Bacuna
- Shanon Carmelia
- Luidjino Hoyer
- Rangelo Janga
- Gillian Justiana
- Gino van Kessel
- Doriano Korstam
- Darryl Lachman
- Gianluca Maria
- Micheal Maria
- Rhu-Endly Martina
- Vidarrell Merencia
- Dustley Mulder
- Gevaro Nepomuceno
- Jeremy de Nooijer
- Evron Pisas
- Jason Wall
- Felitciano Zschusschen
Karchinan lo ta na benta entrante djamars 15 di mart i e preisnan (adelantá) pa e diferente sekshonnan ta lo siguiente:
* VIP ta kosta Naf. 250,- (inkluso konsumo);
* Bou di tribuna kubrí ta Naf. 45,-
* Bou di tribuna kubrí parti Festival Center ta Naf. 30,-
* Tribuna no kubrí ta Naf. 20,-
* Den e sekshon di tribuna no kubrí mucha te ku 12 aña i 60+ ta paga Naf. 10,-
Karchinan adelantá ta optenibel na FFK bou di ora di ofisina, na Pòmp di gasolin Sta. Maria, Botika Mampuritu, Beep Beep i na 4th of July snèk na Barber.
Un i tur ta keda enkurashá pa kumpra nan karchi trempan debí ku ta spera un yeno kompleto pa e partido aki. Pa abo ku ainda no tin bo flanèl i/òf shal di nos selekshon, pasa buska di bo na FFK bou di ora di ofisina na balor di fl.35,-. Ainda nos tin algun den stòk pa asina tur fanátiko por tin nan flanèl pa bin apoyá nos selekshon komo e number 12!
Nos selekshon i nos hungadónan ta konta kubo sosten masal den SDK dia 26 di mart!


text:
Compensacion Pa Gastonan Di Entiero
Pa por ricibi e compensacion pa e gastonan di entiero e persona of instancia responsabel pa gastonan di entiero mester aplica na Departamento di Pensioen dentro di 30 dia despues di e fecha di fayecimento. Si e pensionado ta laga atras un viuda of viudo mester aplica dentro di 28 dia.
Pa cumpli cu e rekisito aki ta suficiente pa notifica SVb medio un prome email di notificacion dentro di e periodo di 30 o 28 dia pa cumpli cu e periodo di aplicacion pa e compensacion. Despues di e prome notificacion aki e persona of instancia responsabel pa gastonan di entiero por manda e resto di e documento(nan) rekiri pa cu e compensaion pa gastonan di entiero.
Mas informacion
Pa mas informacion por acudi na Departamento di Pensioen di SVb situa na Vondellaan 21, of na SVb San Nicolas situa na Bernardstraat 67C. Orarionan ta mainta di 8:00 am pa 12:00 pm y di 1:00 pm te cu 3:00 pm. Diaranson merdia Departamento di Pensioen ta cera pa publico.
Tambe por tuma contacto na telefon 527 27 60, via email na info@svbaruba.org.


text:
Verlof di Parto (Zwangerschapsverlof)
Verlof di Parto Sector Priva
Trahadonan femenino, sigura bao e Seguro di Malesa di SVb, tin derecho riba compensacion pa dianan di verlof di parto (zwangerschapsverlof), pues dianan liber y compensa prome y despues di parto. E verlof di parto ta core pa un total di 12 siman.
Rekisitonan
Pa haya e dianan compensa e trahado femenino mester cumpli cu e siguiente rekisitonan:
1. E trahado mester ta inscribi na SVb como empleado.
2. E trahado mester trece un declaracion di partera of medico di e fecha di parto.
3. E trahado mester entrega tur documento por lo menos dos (2) luna prome cu e fecha di verlof ta cuminsa, preferibel 3 luna prome cu e fecha di parto.
Na momento cu e trahado cumpli cu e 3 rekisitonan aki, SVb ta duna e trahado un carta cu ta indica e periodo di verlof. E trahado mester entrega un copia di e carta aki na su doño di trabao.
Por email e documentonan aki pa medisch@svbaruba.org.
Compensacion
SVb ta compensa un verlof total di 12 siman. E trahado por parti e verlof desde 4 te cu 6 siman prome cu e parto, y e resto di e 12 siman despues di parto. Si e trahado duna lus riba un otro fecha cu cual su partera of medico a indica, e fecha aki no tin influencia riba e total di dianan di verlof cu SVb ta aproba. SVb ta compensa 100% di e salario di e trahado cu ta ricibi verlof di parto.
Cambio den Inicio y Duracion di Verlof di Parto
Den caso cu e futuro mama ta notifica AO entre 4 y 6 siman prome cu e fecha di parto, e verlof di parto ta inicia riba e dia cu a notifica AO.
Por ehempel: E mama ta scoge pa bay cu verlof 4 siman prome cu parto. E ta notifica AO 5 siman prome cu parto; esaki ta nifica cu for di e momento ey e mama su zwangerschapsverlof ta drenta na vigor.
Tambe tene na cuenta cu:
- Si e baby nace durante di e zwangerschapsverlof prome cu e fecha stipula e verlof di 12 siman ta keda valido.
- Si e baby nace prome cu e verlof cuminsa, esta prematuro, e verlof di 12 siman ta cuminsa core for di e fecha di nacemento.
- Si e baby nace despues di e fecha stipula di nacemento, e verlof di 12 siman total ta keda na vigor.
Den caso cu e mama no por traha ainda despues di e verlof di parto e mester meld AO entrante e prome dia despues cu e verlof di parto a caba.
Mas informacion
Pa mas informacion por tuma contacto cu Administracion Medico di SVb via email medisch@svbaruba.org, telefon 527-2700 of via e formulario di contacto.


text:
Tempu ta kabando lihe!!!
Nos tin masha tiki tempu ku a resta!
Jesus, ta bini pronto riba e nubianan!
“Esnan ku ta lanta i ta den orashon ora ku ami bini lo sa ki ora ami lo yega!”
Domi Sori Park (Súit-Korea)
(Amos 3:7) “sigur e Senjor Dios no ta hasi nada, ku eksepsion si e revela su konsulado sekreto na su sirbidonan, e profetanan.”
E holoshi d tempu
Ku dios e Tata un generashon ta exactamente 70 aña. israel a keda reconosi riba dia 14 di mei, 1948 komo e estado di e hudiunan. Fo’i e momento ei padilanti, e konteo a kuminsa. Esaki ta unda Jesus a papia: “Awo siña e parabel fo’i e palu di figu: ora ku e rama ya a bira moli í ta saka blaachi, bo sa ku verano ta serka; pues, abo tambe, ora ku bo wak tur e kosnan aki, rekonose ku E ta serka, djis na e porta. Realmente ami ta bisabu e generashon aki lo no fayesé te ora ku henter e kosnan aki tuma lugá.” (Matthew 24:32-34) e supuesto rapto (segunda binida di Kristo) e ora lo por tuma lugá, promé ku e luna di mei di e aña 2018!
Despues di e nasemento di Jesus, 70 aña despwes Jerusalem a wordu destruí.
70 aña después di e nasemento di e estado di Israel, Armageddon a kuminsá!
Mira: “E konteo final di era”
E fin di tempu (3x 6 aña) a inisiá den october 2000 í lo terminá den maart 2018. Esaki ta un tempu den kuá hende por ainda skohe liber pa sigui e Señor. Ma después ku e rapto tuma luga, hende lo no tin tin poder di bonluntat y eskoho mas í asina lo ser hiba na un fin i e signifikansia di e fin di tempu.
Disernimentu
.
(2x 7 aña i 2x 3,5 aña)
Oct. 2000 +7 aña = oct. 2007 (7 aña ekonomiko bon mundialmente)
Oct. 2007 +7 aña = oct. 2014 (7 aña ekonomiko malo mundialmente)
Oct. 2014 +7 aña = september 2021 (2x 3,5 aña. Paz falso/Armageddon)
Kuá di mi lesadónan a tuma nota di e tempu nan aki?
E ta over di 3x 7 aña huntu. Ma sin e mundu realisá esaki, ya nos a drenta e ultimo 7 añanan desde oct.2014. Esakinan ta e ulimo 7 añanan di Daniel! (Daniel 9:27)
Apenas tin hende entre Christian nan ku ta mira esei. E ta kasi imposibel pa mira. I asina mes Dios Tata tin si rasonnan pa esaki. Mira: (Rev.13:3) “..i henter mundo a keda maraviá y a a siguí e bestia persiguiendo e…” (E bestia ta e Profeta falso /Antichristo)
Kuanto tempu hasi nos tin?
Jesus: “E tempu a pasa largu bai kaba. E tempu a kava. E liñanan ta marka kaba. Mi sa kendenan ta di mi e kendenan no. Pero, mi estimado, bo mester prepara bo mes pa asina bo por skucha e yamada di e trompèt.”
Mira: Maurice Sklar “The Restrainer”
E Keniaan, dr. Owuor “Mi ta ripití, Dios a papia ku mi ku ta tempu ku e iglesia por wordu rapta bai nan kualkier momento. E TEMPU A PASA. Tur kristian mester prepara nan mes pa e binda di Señor.
Pa Ricardo Cid (Republic Chili, Santiago)
“Jesus ta bini pronto! Kon mi por konvensé abo dj’esakí, e lo ta asina pronto!”
Mira Internet! “8 Oras en El Cielo” (Spanish)
(East-Maleisië) “Bisa mi muchanan, nan mester ta kla í alerta, pasobra ami lo bini pronto. Ma trempoan ku hende ta spera!” Jesus a bisa.
Armageddon
E biblia ta bisa ku e líder lolanta ku un forza i poder inkreibel
(Rev.13:1-8) “E Antichristo”
.
Nasemento di e profeta falso/antichristo tábata riba 5 di feb., 1962. Ma un otro fecha ta konosí. Esta 3 di feb., 1962. Mira internet! Durante di e lunanan di nov./dec.2015 e homber lo revelá su mes.
Fuente: E Antichristo: Rene’s Homepage
Un Vision/profetisá
Pa hopi aña mi a tene mi mes okupá ku e materia di e Rapto. Pero un dia, ariba un Djasabra anochi, 23 di maart, 2013, algu a pasa. Jesus a dunami un visión masha spesial e anochi ei. E vision aki mi a hañe pa 03:07 di marduga i e tabata asina klaro ku mi a kere ku mi wowonan tabata habri! Ma mi mi tabata drumi den e mas profundu di mi soño. Mi a lanta mesora yen di asombro i ora ku mi a habri mi wowonan e vision a somentá. Ma loke ku mi a wak tabata mas ku sufisiente; Esaki Mundu henter mester sa!
Mesora mi a purba durante e mesun marduga pa studia y analisa e vision aki. Un par di ora despues mi a pinta y deskribi presis kiko e Señor a lagami wak den e vision.
(Mira e pintura!)
Vision, ku Dios a mastrami durante di e anochi (03:07) di 23 di maart 2013
E día í e tempu, nos no por definí’e, esey ta imposibel. Pero mirando e figura aki i konsiderando e rapto, e aña í luna por wordu fásilmente rekonosí!
Seis liña den un kuadra di firkant
Kon ku bo mire, bo mester lesé di abou bai ariba i di reks bai links. Un liña ami no por kabi pone na su lugáEé. Esei ta e di dos liña ku bo ta mira for di ariba. E ta un liña sin teksto. Kiko e liña aki mester representá, mi no sa. Tur e liñanan den e firkant ta para skúin tanto bai abou komo bai ariba. Asta e liña na reks ta para kasi vertikal! Mi a wak ariba e liñanan krusnan chikí i balanan chikí. I ku esei mi a keda sorprendí, i mi a realisa kon e figura aki mester a wordu yena. E tabata enberdat un frakshon di momentu pero sínembargo kada detaya mi por a wak bon kla.
Dene vision mi a wak e henté den un firkant i presis asina mi a pinté.
Mi lo por a inventa tur esaki? Por ta e kaso. Pero ami sigur lo no por a haña e idea pa skirbi e dianan y lunanan, for di drechi pa robes, í sigur no e dia (23 di maart, 2013) skirbi di banda, asina abou i bou di e liña. Ademas, tur e liñanan ta skúin. E dos liñanan mas abou, ta indika un tempu ku ta kaba. E tres liñanan ariba ta duná un tempu nobo.
Rumannan, si nos mira e vision aki di e manera’ki, e ora nos no tin hopi tempu mas. E rapto ta ser sperá den (01-31) maart 2018! Awor ta warda so ta warda ariba e nasementu di nobo di e ultimo yiu di Dios nos Tata. E ultimo Benjamin!
Pa mas detaye mira: (den Hulandes)
===*===


text:
Pronóstiko di tempu pa Kòrsou i bisindario bálido te djasabra mainta 06:00 o.l, 5 di òktober 2019.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l, 5 di òktober 2019.
Kompilá: djabièrnè 4 di òktober 2019, 05:00 o.l. (09:00 UTC).
Tempu: Parsialmente nubla ku algun awaseru lokal. Prinsipal durante oranan di mainta tin chèns pa bos ku welek.
Temperatura máksimo lo alkansá 32 ºC, i temperatura mínimo di 26 ºC.
Solo ta sali 06:25 i ta baha 18:25 o.l.
Bientu: Direkshon por lo general ost i moderá; forsa 3 pa 4 (12 pa 30 km/ora, 7 pa 16 nudo). Durante di dia òf den áwaseru, de bes en kuando basta fuerte den ráfaga; forsa 5 (31 te 39 km/ora, 17 te 21 nudo).
Situashon general: Nubianan ku áwaseru lo desaroyá riba algun parti di nos isla durante e proksimo dianan. Tin un chèns ku bos por zona, pero esaki ta prinsipalmente durante oranan di mainta. Mas aleu, e fluho di bientu ta sigui por lo general moderá, di manera ku e kondishon di laman ta keda basta trankil.
Kondishon di laman: Trankil te lokalmente moderá ku altura di olanan entre 0.5 i 1.5 meter (2 te 5 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djadumingu mainta: Shelu lo ta parsialmente nublá ku chèns pa un awaseru lokal
Meteorólogo: Figueroa


text:
plachi di kandela (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 339 bia
- deskripshon: e parti ariba di un stof kaminda e kandela ta sali. tin plachi di stof di metal i di keramik. Ademas e plachi di kandela di un stof eléktriko ta otro for di e plachi di un stof di gas òf un stof di kerozin.
- hulandes: kookplaat
Glosbe
-
Glosbe ta un dikshonario internashonal, klek riba e siguiente konekshon:
plachi di kandela
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
plachi di kandela
anterior i siguiente


text:
GOBIÈRNU NOBO ATENDÉ ALIMENTASHON DI NOS MUCHANAN!
Bon siman, bendishon i tur kos bon! Awe ministernan nobo ta huramentá pa kuminsá traha.Pa pueblo e ta nifiká ku alivio ta na kaminda, ku kos ta bira mihó of ku e wega di “quitate tu pa ponerme yo” ta bai sigui? E motibu ku mi ta para ketu aki nan ta pa váriosmotibu i mi ta evaluando seriamente aki dos ministerio: SOAW i OWCS.
Ta ministerio di Desarayo Sosial, Labor i Bienestar e ministerio di stimulashon di lasonan sosial i kultura, barionan, merkado laboral, relashon di trabou di e trahadó seguridat sosial i justisial, desaroyo di mucha i famia. Banda di dje nos tin e ministerio di Siensia, Enseñansa, Kultura i Deporte ku ta mará na un base ku ta determiná ki kalidat di enseñansa nos ke duna nos muchanan pa tur por haña oportunidat di yega nan meta máksimo. Tur dos Ministerio ta sali na vanguardia di desaroyo i enseñansadi nos muchanan. Un base ankrá den nos Staatsregeling (areglo di estado) un derechi fundamenal ku nos tur tin. Banda di esei nos tin tambe e Tratado Internashonal ku ta pará pa Derechi di Mucha ku gobièrnu tin e deber di stimulá, pone maneho i hasi tur kos den nan poder pa e derechinan di nos muchanan wòrdu kumplíi protehá.
E poblashon aki ta konsistí di siudadanonan ku ke mira kambio i progreso den nos pais. Kambionan ku ta hasi nos fuerte i ku ta krea oportunidatnan nobo espesialmente pa nos muchanan. Nos yunan te ainda ta esnan ku no meresé di keda ku gana di nada. Tin un porsentahe grandi di mucha ku ainda ta bai skol sin kuminda of alomenos sin desayuno. Tin dos programa di alimentashon ku ta responsabilidat di Ministerio di enseñansa i Ministerio di OWCS ku no ta kanando. E Kinderrechtenverdrag di Nashonnan Uni a dekretá ku tur mucha entre 8 pa 18 aña tin derechi riba un bida saludabel esei ta enserá sufisiente kuminda saludabel. Tambe nos Staatsregeling (areglo di estado) ta stipuláku Gobièrnutin e deber aki pa ku nos muchanan.
Na Mart 2017 Gobièrnu a duna pèrmit pa lechi bai skol bèk, pendiente di un destaho públiko ku mester tene ainda. Mi ta spera ku ta tene kuenta ku tin mucha ku no por ku lechi i ku semper por ofresé nan algu otro na lugá di lechi so manera por ehèmpel, yòhurt ku ta saludabel. Nos Pais tin un deber grandi ku nos muchanan, pasó un mucha ku hamber no por konsentrá na skol. E minister nobo sra. Marilyn Alcala-Wallé mester pone prinsipionan di bon Gobernashon den akshon huntu ku e minister nobo di SOAW sr. Hensley Koeiman, i pone nos muchanan na prome luga.
Pues ya bosa Gobièrnu tin un deber grandi pa salú di nos muchanan kuta ankrá den nos Staatsregeling (areglo di estado)i den Kinderrechtenverdragkunos tambe a ratifiká. Mamanan eksigí derechi di bo yunani forma parti di e desaroyonan i sali pa derechi di bo yunan.


text:
CSC
Colegio
Sagrado
Curason
Vision di scol
Nos di ‘Colegio Sagrado Curason’ ta duna enseñansa na nos muchanan abase di norma y balornan cristian. Nos ta percura pa un bon ambiente pedagogico den cua respet pa otro y pa nos medio ambiente ta wordo siña. Nos ta siña e muchanan cu tur mucha ta igual pero cu nan propio abilidadnan y cu nos enseñansa ta duna espacio pa cada mucha desaroya su mes, riba nivel di scol basico regular, pa medio di e didactica cu nos ta desplega na nos scol.
Mision di scol
Nos ta duna nos alumnonan un formacion solido cu ta basa ariba norma y balornan cristian cu ta sirbi nan di fundeshi pa ta hendenan responsabel, disciplina y cu sentido di deber den e comunidad arubano. E balornan cu nos ta inculca den cada alumno ta amor, confianza, respet, responsabilidad y integridad, ta balornan cu mester sali di e nucleo familiar. E lema di: ‘Lanta un mucha cu ta percura pa bida’ ta keda vigente. Y nos ta tene na bista cu ‘un mente sano den un curpa sano’ ta importante y nos lo percura pa duna deporte y nutricion adecua atencion.


text:
DEN HAAG – Habitantenan di tur seis isla karibense por konta ku 42 lugá di Kuido Intensivo (KI) i otro forma di ayudo médiko for di Hulanda. Esaki minister Raymond Knops di Relashonnan den Reino a skibi djamars den un karta na Tweede Kamer.
E promé lugánan di kuido intensivo ta bira disponibel for di e siman aki. Pa Aruba, Kòrsou i Boneiru lo bini trinta lugá di KI èkstra. Pasobra e situashon na Sint Maarten ta mas urgente, ei Defensa lo regla e promé 12 lugánan di KI kaba.
Den e pakete di ayudo tin tur sorto di aparato médiko manera ekipo di respirashon. Pero ta trese remedi tambe i artíkulo pa protekshon personal pa e personal di kuido manera mondkapje, brel i bachi.
Mester tèst mas lihé na e islanan
E ekspertonan ku ta konsehá e islanan e último dianan, ke pa e islanan tèst ‘generosamente i alkansabel’. Di e manera aki por hèndel e plamamentu di e vírùs di corona mas lihé.
Riba konseho di eksperto lo tèst hende ku síntoma na e islanan karibense hopi mas lihé riba corona ku na Hulanda. Ei aktualmente – pa motibu di e kantidat grandi entretantu di kontaminashon i e kapasidat skars – ta tèst hende vulnerabel, pashènt di hòspital i trahadó di kuido so.
E laboratorionan na Aruba, Kòrsou i entretantu Sint Maarten tambe ta basta eksperto pa nan mes tèst pa corona. E islanan aki lo bai yuda e munisipionan Boneiru, Saba i Sint Eustatius ku esaki.
Ayudo finansiero pa Aruba, Kòrsou i Sint Maarten?
Awor tur wowo ta riba e ayudo di emergensia finansiero pa Aruba, Kòrsou i Sint Maarten. Pa motibu di e slanan inkreibel ekonómiko i sosial pa motibu di e plamamentu di corona, e islanan aki a pidi ayudo di emergensia via artíkulo 36 di Statüt. Eiden a palabrá ku Hulanda, Aruba, Kòrsou i Sin Maarten lo duna otro ayudo i sosten.
Den un karta Aruba ta pidi un donashon di 800 mion florin arubano (400 mion euro). Kòrsou ta kalkulá di tin mester di 760 mion florin (390 mion euro) i Sint Maarten 254 mion florin antiano (130 mion euro).
Djaweps Konseho di Minister di Reino
Djaweps atrobe tin un konseho di minister di Reino na Den Haag, kaminda ministernan hulandes i e representantenan di Reino di e tres islanan ta reuní tokante ayudo finansiero.
Segun minister Knops segun kustumber ta warda e konsehonan di e kolegio di supervishon finansiero (Cft) tokante e plannan. E konsehonan ta aden kaba.
Knops mes ta hasi diferensha entre término kòrtiku i largu, kaminda e islanan mes tambe mester hasi sakrifisio. Esaki ke men ku e islanan mester ekonomisá mas aleu.
Seguridat i kòntròl riba kaya
Entretantu Sint Maarten tin un lockdown kompleto, kaminda supermerkadonan tambe ta será, kontrali na por ehèmpel Aruba i Kòrsou. Na e dos islanan ei e habitantenan por bai riba kaya ainda bou di sierto kondishon severo. Ei tambe na petishon defensa lo bai yuda polis.
Na Sint Maarten algun polis hulandes lo keda poko luna mas largu. Nan ta yuda polis di Sint Maarten for di tempu di e desaster di orkan Irma na 2018. Esei lo a para fin di aprel, pero a petishon di promé minister Silveria Jacobs na lo keda te promé di ougùstùs


text:
Un muher a wordo sentencia pa bida largo, despues di a tuma revancha contra su pareha y a kima e edificio caminda nan tabata biba, den e candela aki 46 persona a perde nan bida, 41 a keda herida y otro nan a perde nan cas of negoshi.
Kaohsiung, Taiwan:
Recientemente hues a dicta sentencia, relaciona cu un caso basta serio, cu a sosode aña pasa oktober, na e cuidad Kaohsiung. Tabata trata di un candela grandi na oktober 2021, un candela cu a destrosa un edificio completo, un edificio grandi cu tabata consisti di un shopping mall y un cantidad di vivienda. Den e candela aki, mas cu 46 persona a perde nan bida y 41 persona a keda herida. E sospechoso principal ta un muher y cu e chens ta grandi cu e lo por wordo sentencia ainda cu castigo di morto/doodstraf.
Segun corte no tabata tin suficiente prueba pa dun’e castigo di morto y pa e motibo aki a sentencia e muher cu castigo di bida largo/levenslang, e la wordo sentencia pa a cende e candela premedita y a neglisha e resultado di su acto, cu tabata tin morto como consecuencia.
E muher tabata biba cu su pareha den e edificio aki. Segun fiscal e muher a cende e candela pa motibo cu su pareha tabata infiel y e kier a tuma revancha. No ta conoci si su pareha tambe a bira victima di e candela. Fiscal a bisa cu nan lo apela pasobra nan kier pa e muher wordo sentencia cu doodstraf.


text:
150 Kursista a partisipá na kursonan di IPE relatá na Lès di Skol Virtual i Agrikultura Modèrno
150 Kursista a partisipá na kursonan di IPE relatá na Lès di Skol Virtual i Agrikultura Modèrno
Willemstad, 20 di yüni 2020 – Institute for Professional Excellence (IPE), den su afan pa prepará gruponan grandi den nos komunidat pa e trabounan práktiko ku ta presentando nan mes den futuro pa medio di kurso grátis, training i sosten, a konkluí e di dos fase pa e aña aki ku 150 kursista ku a sigui (un di e) kursonan den sea duna lès ku medionan virtual i e kurso di agrikultura modèrno pa medio di e sistema hidroponia. Durante e evento di otorgashon di sertifikado ‘drive-thru’ ku outo, e kursistanan a selebrá nan logro i lo sigui tuma paso den e areanan aki kual lo ta benefisioso tantu pa nan mes, komo pa Kòrsou.
Na inisio di e seremonia a hiba palabra Minister Eugène Rhuggenaath enkargá ku e Ministerio di Siensia, Enseñansa, Kultura i Deporte, Minister Zita Jesus-Leito enkargá ku e Ministerio di Salubridat Públiko, Medio Ambiente i Naturalesa, i representantenan di hunta di Institute for Professional Excellence.
Hidroponia
IPE a ofresé e kursistanan ku interes den agrikultura modèrno e oportunidat pa sigui e kurso grátis, kual ta konsistí di un parti teorétiko ofresé den kolaborashon estrecho ku e fakultat di ‘Food and Agriculture’ di ‘University of the West Indies’ (UWI) situá na Trinidad & Tobago i un parti práktiko ku ta tuma lugá na Nos Kunuku kaminda ya ta hasi uso di entre otro hidroponia, un di e métodonan modèrno pa kultiva. Usando e sistema di hidroponia bo por kultivá kosecha den areanan limitá pa espasio òf espasionan será, usando sistema i ekiponan modèrno pa elevá efisiensia i protehé plantashon. Alabes lo sostené e kursistanan pa por realisá nan mes negoshi dor di duna konseho i training relatá na maneho, finansas, merkadeo, i hopi mas.
Online Teaching
E kursistanan ku a partisipá na e kurso ‘Online Teaching’ a yega na e training pa medio di kolaborashon entre IPE, Departamentu di Enseñansa i direktivanan di skolnan. E maestro a haña un introdukshon na un sistema interaktivo di duna lès virtual komo medio, i no solamente komo instrumento. Durante e lock-down kousá pa e pandemia di COVID-19 ya por a eksperensiá e posibilidatnan di dunamentu di lès virtual for di un lugá remoto. Pero manera por mira den eksterior, Online Teaching ta ofresé muchu más oportunidat ku esaki so. Pensa entre otro na invitá ekspertonan riba materianan spesífiko ku riba un manera interaktivo por bira parti di e kuríkulo via plataforma online, aksesibel pa tur studiante na tur skol. Òf mayor ku por sigui e materia ku e yu ta siñando den klas. E inisiativa pa ofresé e kurso ta dirigí na krea un fundeshi ku ta parti di henter un kadena pa hiba enseñansa na e siguiente plano, mientras ta garantisá un impakto riba e hóben durante lès. E meta ta ku maestronan ku a sigui e kurso ta traspasá e informashon i métodonan den nan seno na skol. Mientras tantu e partnernan den e proyekto aki ta sigui kolaborá pa desaroyá e infrastruktura nesesario pa yega na un resultado efektivo kaminda e alumno ta sentral.
IPE ta kargá pa Bureau Telecommunicatie en Post, Aqualectra, SOAB i CHATA. IPE tin komo motivashon pa kontribuí na rekapasitashon di e forsa laboral di Kòrsou. Pa loke ta ambos kurso, por a nota e balor agregá durante e pandemia. Ta notabel ku Aruba ya a tuma kontakto ku Kòrsou pa nan tambe realisá un inisiativa similar. Resientemente IPE a bolbe start un kurso pa 50 persona desempleá desaroyá nan mes den agrikultura modèrno.
Pa mas informashon: ipe.cw


text:
Fraccion di Accion21 ta haci un yamado na tur partido politico no-tradicional pa un conferencia cu lo wordo organisa den luna di September 2022 cu e meta pa fortalece cooperacion entre partidonan y mira si ta existi posibilidad pa consolidacion. E conferencia tambe lo sirbi pa conscientisa y brinda informacion y data.
“…mas nos tarda den cambia di direccion, mas pueblo ta sufri. Berdad nos por varia den ki prescripcionnan nos kier aplica riba esey, pero realmente algo mester cambia, nos no por sigui riba e rumbo aki,” asina parlamentario y lider di fraccion Accion21, Miguel Mansur a declara dilanti di VNO e siman cu a pasa ora di entrega carta hunto cu coleganan di oposicion denunciando mal gobernacion di gobierno actual. “E sinberguenseria no tin fin, y mi ta kere berdad ta momento pa pueblo lanta para y pone un fin na e sinberguenseria,” sr. Mansur a sigui expresa.
E iniciativa pa e conferencia aki tin bastante tempo caba cu ta trahando riba dje. Ta importante pa tuma nota cu e 10 partidonan invita na e conferencia aki ta representa 19,575 voto di eleccion 2021, cual ta e di dos grupo di votadornan mas grandi. Actualmente tin 6010 voto cu no ta representa den parlamento, cual ta aproximadamente dos asiento, plus un restzetel. Sr. Mansur ta enfatisa cu e conferencia aki ta mastanto pa por bin cu un strategia pa miho representa e interesnan di e partidonan presente, y consecuentemente nan votadornan y pueblo en general.
‘Uni Pa Aruba’ ta un iniciativa di fraccion Accion21, cu lo tuma lugar riba 15 di September 2022 den conference room di Aruba Surfside Marina cuminsando pa 7’or di anochi. Durante e prome parti di e conferencia aki lo presenta dato di eleccion 2021, sondeo cientifico haci pa Accion21 na Maart 2022, NoticiaCla su sondeo na Augustus 2022, y cuater puntonan crucial cu Accion21 lo kier logra. E meta di e conferencia ta pa fortalece cooperacion entre e partidonan no tradicional y mira si ta existi posibilidad pa consolidacion. Accion21 ta sugeri tur partido pa trece y presenta den e prome ronda e cuater puntonan mas crucial cu nan kier logra. Ta recomenda si ta posibel pa prepara un documento cu splicacion breve di e cuater puntonan, y sea trece 10 copia na e conferencia of manda esakinan via email adelanta pa por provee copia di nan.
No tin debate of critica
E conferencia ta limita unicamente na contribucion constructivo, locual kiermen cu no tin ningun debate ariba e diferente puntonan crucial, ni tampoco critica di esnan atendiendo. Accion21 ta extende su invitacion na e dies lider di partidonan no-tradicional cu a participa na eleccion 2021 pa asina cuminsa cu e trabaonan real pa sigui hiba Aruba pa dilanti. Cada lider por wordo acompaña pa un otro persona si ta desea, sea un otro candidato, miembro di bestuur of consehero. Sr. Mansur: “Ta spera boso considera participa, ja cu tin hopi manera cu por coopera miho incluyendo por ehempel por medio di checkers combina pa controla voto, etc,.’
Pa participa, ta haci peticion pa porfabor confirma presencia mas tarda Dialuna 5 di September 2022 cu e nomber di e persona cu lo ta acompañando e lider via email na fractie@accion21.com. Si tin un lider y/of partido cu no tin plan di participa den futuro eleccion, Accion21 ta haci e peticion pa por fabor comunica esey na nan pa por actualisa nan informacion


text:
Barku di Marina Zr.Ms. Groningen nabegando aktualmente pa Wardakosta Karibe Hulandes, den mainta di 16 sèptèmber, a interseptá un transporte di droga di mas o ménos 1200 kilo di kontrabanda. Esaki ta e di 14 kaptura di droga pa Zr.Ms. Groningen, desde ku e barku patruyero ta nabegando den Karibe desde aprel 2022. Ku e kaptura akí Wardakosta KaribeHulandes tin un total di droga di mas o ménos 10.000 kilo ku a konfiská den aña 2022.
Groningen a drenta akshon despues di un notifikashon di e Sentro Operashonal Marítimo (MOC) di Wardakosta Karibe Hulandes. E helikòpter di Wardakosta direktamente a keda dirigí na e lokalidat di e boto sospechoso i esaki a pèrsigui e go-fast riba laman. Na momentu ku Groningen a yega serka di e barku sospechoso, el a lansa su dos botonan rápido pa asina obligá e go-fast pa stòp. E kuater sospechosonan a bordo di e go-fast tabata transportá en total 53 pakete ku tabatin un total di 1200 kilo di kontrabanda. E kuater sospechosonan ademas e
droga a keda entregá na Kuerpo Polisial Kòrsou ku lo sigui ku e investigashon. E kontrabanda ku a konfiská entretantu a keda destruí.
Zr.Ms. Groningen na e momentunan aki ta nabegá komo barku patruyero di Marina Real pa Wardakosta Karibe Hulandes. E barku ta ser desplegá pa aktua na momentunan di operashonnan kontra droga i durante di yudansa humanitario. Ademas e ta keda desplegá tambe pa diferente tareanan di Wardakosta den Karibe Hulandes, tal manera detekshon di peska ilegal, delitonan ambiental i apoyo durante di akshonnan SAR (akshonnan di búskeda i reskate).


text:
Aki bou ta menshoná kon bo por paga bo impuesto na e Belastingdienst. Esaki ta konta pa tur impuesto di reino i un kantidat di impuesto insular.
E impuestonan insular ku Belastingdienst ta kobra
Boneiru
- Impuesto di tera
- Èrfpagt
- Impuesto di vehíkulo di motor
- Impuesto di turista
- Impuesto hürmentu di outo
- Faktura
- Gastu di haf
Saba
- Impuesto di turista
Kon bo por paga?
Belastingdienst ta ofresé bo diferente manera pa paga. Bo mes mag skohe e forma di pago ku ta kumbiní bo mas:
- un órden di pago na bo banko;
- via internet;
Pa tur posibilidat di pago, wak e foyeto aki bou.
- Foyeto tokante e posibilidatnan pa hasi pago via banko den kua tambe tin un manual kòrtiku tokante pagamentu di e diferente impuestonan.
E kopia di bo kuenta di banko ta konta komo prueba di bo pago.
Tasa di kambio
Aki bou bo ta haña e kambio di euro/dollar merikano promedio ku e Belastingdienst ta apliká. E kambio ta e balor di duana ku e duana Hulandes (oropeo) ta apliká ora trese merkansia riba merkado liber na Hulanda (oropeo). E balor di duana ta indiká den euro i ta determiná mensualmente.
Belastingdienst ta kalkulá e kambio mensual di dollar merikano. Den un aña kalendario nos ta suma e kambionan mensual kalkulá i ta dividí nan pa 12 pa determiná e kambio di e euro/US dollar. Por haña e balor di duana riba e siguiente lenk: www.belastingdienst.nl/rekenhulpen/wisselkoersen/
E kambio aki ta un guia. Bo por usa e kambio di dia di bo transakshon(nan) tambe. Meskos ta konta pa otro moneda. E tasa di kambio e ora ei mester ta real/aseptabel, sí.
Importante!
Generalmente un banko mester di vários dia pa prosesá bo órden di pago. E tempu di prosesamentu aki por ta mas largu den wikènt òf riba dianan di fiesta generalmente rekonosé. Bo mes ta responsabel pa wak pa e suma ta riba nos kuenta na ora.
Informashon bankario
Pa pago di impuesto bo por skohe entre e siguiente numbernan di kuenta. Paga tinu den esei na e isla riba kua e pago ta aplikabel.
Boneiru
Saba
Sint Eustatius
Importante!
Ora hasi pago riba un di e numbernan di kuenta menshoná di e Ofisina di Impuesto, semper mester menshoná lo siguiente:
- Detaye di pago (por ehèmpel ABB & LB);
- number di CRIB;
- Tipo di impuesto (por ehèmpel LB/ABB etc.);
- Periodo: (por ehèmpel aña òf kuartal);
- Number di papel di impuesto.
Kódigo BIC:
(no ta tur banko tin un kódigo BIC)
Outorisashon di banko
Bo ke hasi uso di un outorisashon di banko pa pago di e sèn di impuesto ku mester debolbé na bo? Anto usa e siguiente formulario: 'Bankmachtiging uitbetaling belastingteruggaven'.
Si bo tin pregunta tokante pago, klaro ku semper bo por tuma kontakto ku nos. Bo ta haña e informashon di kontakto bou di Kontakto


text:
RESUMEN DI SIMAN GABINETE WEVER-CROES Siman 16 februari – 22 februari 2020
RESUMEN DI SIMAN GABINETE WEVER-CROES
Siman 16 februari – 22 februari 2020
E siman aki e maneho di Innovacion di Gabinete Wever-Croes tabata centro di atencion na Puerto Rico durante un conferencia organisa pa Clinton Foundation. Chief Innovation Officer Varelie Croes a representa Aruba dignamente y a expone e vision di innovacion di Aruba. Varelie a enfatisa e necesidad di inclui innovacion den tur maneho poniendo e ser humano central. E presentacion di Aruba a ricibi hopi elogio door di esnan presente y mester remarca cu tabata tin hopi interes di inversionistanan den Aruba.
Premier Wever-Croes ta sigui reuni regularmente cu sindicato TOPA pa atende e temanan di personal di Gobierno pendiente. Poniendo e ser humano central.
Premier Wever-Croes regularmente ta reuni cu ex mandatarionan y ta aprecia e consehonan di esnan cu mas experiencia. E siman aki Premier a reuni cu ex presidente di Parlamento sr. Marlon Werleman riba e desaroyonan politico mas recien.
Consul di Republica Dominicano sr. Compres Rosario a haci un bishita di cortesia cerca Premier Evelyn Wever-Croes. Durante e encuentro Premier a trece padilanti entre otro e interes di parti di Aruba pa importa mas fruta y berdura for di Republica Dominicana pero cu e gastonan di transporte ta impedi esaki. Hunto lo traha riba formanan pa agilisa e proceso aki.
Minister Plenipotenciario na Hulanda sr. Besaril ta na Aruba y a reuni cu Premier. A toca varios tema di relacion entre Aruba y Hulanda y di bienestar di nos studiantenan na Hulanda. Tambe a reuni cu Departamento di Recurso Humano riba e reorganisacion di Arubahuis, pa modernisa e trabounan y haci nan mas eficiente.
Gianny’s Group a efectua e groundbreaking di un proyecto unico na San Nicolas, The Old Barbershop. Durante un conferencia di prensa Gianny’s Group a expresa nan confiansa den desaroyo di San Nicolas cu remodelacion di e edificio aki pa uzo comercial. Premier a felicita famia Ferara y a gradici nan pa nan confiansa. Gabinete Wever-Croes ta comprometi pa trece desaroyo den San Nicolas.
Mininister di Enseñansa a habri e siman haciendo e apertura di e bus tour educativo pa e muchanan di e klasnan di e scol na Macuarima cu a keda destrui. Juf. Olinda Rasmijn a guia e schoolreis siñando e muchanan tocante nos naturalesa, historia y cultura y a termina cu un charla di Juf. Dora Koolman kende a splica cu ex gobernador Olindo Koolman tabata alumno eynan y por ta tin un futuro gobernador sinta bao di e muchanan presente. Un initiativa di colega Glenbert Croes hopi aprecia.
Mininister di Enseñansa a reuni cu Edgenuity, cu ta ofrece programa di ‘homeschooling’ y estudio online, den cooperacion cu gobiernonan pa complementa e sistema educativo. Nos ta orguyoso cu un Arubiano, Ghislaine Dijkhoff, ta parti di e team internacional. Interesante ta cu ta ofrece algo pa enrikece nos scolnan existente y no pa reemplasa nan.
Mininister di Enseñansa a reuni cu e comision fiho di enseñansa di Staten y a duna un update di e ultimo desaroyonan y a contesta preguntanan di nos miembrionan di Parlamento.
Den mesun reunion di Staten Mininister di Enseñansa a presenta e miembronan di Stichting Helpdeschoolkinderen kende a biaha for di Corsou y Hulanda pa duna un presentacion na nos miembronan di Parlamento. Ministerio di Enseñansa ta coopera cu e fundacion aki pa trece articulonan di scol di segunda mano di Hulanda pa Aruba. Ya caba a ricibi tres container cu materialnan casi nobo, cu ta scapa Gobierno basta placa si mester a cumpra nobo.
E siman aki tambe a entrega na scolnan piloto e instrumentonan musical di Stichting Leerorkest y na fin di aña escolar e muchanan lo presenta nan prome concierto.
Mininister di Enseñansa a reuni cu San Nicolas Business Association pa papia di tur e plannan di educacion pa San Nicolas y Mininister di Enseñansa a bishita e oficinanan cu Enseñansa pa Empleo a pone disponibel pa educacion den curason di San Nicolas.
A cera e siman cu un reunion di Mininister di Enseñansa cu directiva y rector di Universidad di Aruba y entre otro a papia di establecimento di Universidad di Aruba pa cierto programa na San Nicolas.
Durante e ultimo simannan a tuma nota di preocupacionnan di Sichting Parkietenbos den medionan di comunicacion tocante dump, pa cual Minister Lopez-Tromp a invita e fundacion pa un reunion cu a tuma luga e siman cu a pasa. E reunion tabata riba e tema di maneho di desperdicio y preocupacionnan cu tin. E encuentro a tuma luga conhuntamente cu Prome Minister y na e ocasion, e representantenan a mustra riba e accion di firma andando contra e molester causa como consecuencia di dump, cu te cu aworaki ta conta cu mas cu 2000 firma. Gobierno tambe na su turno a splica di e esfuersonan cu ta haciendo
Den e siman tambe Minister Lopez-Tromp a reuni cu FCCA y a haya un presentacion di e plannan pa e aña aki y otro aña pa loke ta e casnan cu ta bin den futuro.
Den e reunion a atende cu e aspecto di coordinacion di e diferente proyectonan aki y a entrega e Landsbesluit di e 512 casnan cu e habitantenan ta bay bira doño di dje. Pabien na cada famia!
Diahuebs a tuma luga bishita na DIP pa mira e desaroyo di e trabounan tumando luga na e infrastructura parti paden di e edificio. E cambionan aki ta tumando luga pareu cu e automatisacion di DIP, pues comunidad por spera un miho servicio y eficiencia unabes cu e trabounan termina.
Ta recorda comunidad cu e oficina di DIP ta cera pa publico actualmente, pero por bishita e pagina di Facebook di DIP pa e email y number di telefon di contacto.
Diabierna e contratista a haci entrega di e proyecto di renobacion di Uncle Louis Store. Alabes e yabinan a wordo entrega na e departamento di naturalesa y medio ambiente cu lo ubica den e edificio. E monumento aki ta esun mas sostenibel riba e isla considerando e diferente aspectonan cu a tene cuenta cu ne manera e panelnan solar y e diseño parti paden. Pabien henter comunidad cu un monumento mas cu a wordo restaura y specialmente e pueblo di San Nicolas, cu e bunita edificio historico aki.
Comienso di siman Minister di Husticia, mr. Andin Bikker, a ricibi un carta for di Hulanda cu e grato noticia cu Hulanda ta bay haci transferencia di fondonan aloca pa entre otro reenforsa e vigilancia di costanan di Aruba. Den presupuesto di Hulanda aña pasa a aloca fondonan substancial pa yuda paisnan manera Aruba y Corsou pa reenforsa e vigilancia na costa y atende cu otro retonan cu ta existi door di e situacion regional sin precedente. Ministerio di Husticia lo bay ta lider den diferente proyecto piloto cu ta bay cuminsa den e cuadro ey y lo bay inicia mesora cu e plannan acorda.
Minister di Husticia diamars siman pasa tabata den conferencia di prensa unda e mandatario a desmenti noticianan falso cu tabata circulando riba social media den cual den esencia tabata bisa cu lo a pone beslag na Aeropuerto Reina Beatrix riba un cargacion di oro di 932 kilo procedente for di Venezuela. Minister Bikker a desmenti e noticianan aki: no tin beslag riba un supuesto cargacion di oro di 932 kilo procedente for di Venezuela y pues no tin detencion of proceso di extradicion andando. Minister Bikker a recorda ademas cu nos ta biba den un pais democratico cu institutonan independiente y ningun momento a prohibi ningun autoridad di papia riba e tema. Ministerio Publico tambe a emiti un declaracion riba e tema desmintiendo e noticianan falso en cuestion.
Minister Bikker a indica cu, a base di protocol firma cu Sindicato di Polis (SPA) y apelacion di otro Sindicatonan, tin intencion pa a corto plaso cuminsa cu un proyecto piloto di ‘Advies Commissie Mediation en Ambtelijke Heroverweging’. E comishon lo bay promove mediacion y/of duna conseho pa re-evaluacion (“ambtelijke heroverweging”), pa asina pa medio di e proyecto piloto explora e posiblidad di resolucion alternativo (“alternative dispute resolution”) pa tur empleado publico cu kier haci un apelacion riba e comision.
Un otro tema durante e conferencia di prensa di Minister Bikker tabata e grato noticia cu Aruba a haya varios instrumento for di Hulanda pa Leerorkest Aruba. Tabata na April di 2018 cu Minister Bikker a propone un “Letter of Intent” cual a wordo firma hunto cu Minister di Husticia di Hulanda, Prof. dr. Ferdinand Grapperhaus y colega Minister di Enseñansa, sr. Rudy Lampe, pa insitui un Leerorkest pa Aruba. E instituto di Leerorkest ta duna studiantenan e oportunidad pa durante of despues di scol haya educacion gratuito di musica, pa cual meta e instrumentonan a yega como donacion for di Hulanda.
Diaranson Minister Bikker a gradici y felicita un grupo grandi di personal di KIA cu a cumpli 30 aña trahando na e Instituto. E hubilarionan a cuminsa traha den e temporada cu KIA a keda inaugura. Manera conoci awor Minister Bikker ta bezig cu un proceso pa yega na un Instituto Coreccional nobo.
Diahuebs Minister Bikker tabata na Corsou pa asisti y hiba discurso na apertura di e ‘Caribbean Centre for Legislation’ y instalacion di un ‘Bijzonder Hoogleraar Wetgevingsleer’, Prof. dr. Sjoerd Zijlstra. Durante e apertura Minister Bikker a haya amplio reconocimento pa su esfuersonan desde 2014, for di su tempo como Parlamentario, pa por yega na introduci un Academia di Ley. Minister Bikker a gradici pa e reconocimento y a aplaudi e introduccion di e Caribbean Centre for Legislation y e instalacion di Prof. dr. Sjoerd Zijlstra como Bijzonder Hoogleraar Wetgevingsleer.
Durante e cumbre di Ministernan di Husticia (‘Justitieel Vierlanden Overleg’) di juli 2019 a palabra a base di proposicion di Aruba cu ta bay busca cooperacion riba e tema aki. Den su discurso diahuebs Minister Bikker a recorda cu leynan por wordo compara cu ‘software’ di un pais y p’esey ta importante pa amplia e capacidad di specialistanan cu por yuda traha conceptonan di ley, pa asina por actualisa nos leynan mas pronto cu ta posibel. E mandatario su meta ta pa prome cu 2020 termina, den cooperacion cu Ministerio di Enseñansa, Universidad di Aruba y e Caribbean Centre for Legislation, lo por bay ofrece cursonan riba e tereno di ‘Wetgevingsleer’.
Celebracion di Carnaval 66 a yega su culminacion y Aruba a celebra carnaval grandemente. Pabien na tur participante, lider di grupo, musico y carnavalistanan. Danki pa engrandece nos carnaval.


text:
Kontrol di establesimentunan.
KOMUNIKADO DI PRENSA 188/2022
8 aprel 2022
Kontrol di establesimentunan.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Durante di e kontrol riba establesimentunan dor di e tim multi-disiplinario formá pa K.P.C.,
U.B.W. i Inspekshon Ekonómiko riba 7 di aprel 2022, a kontrolá 12 establesimentu, entre
kua minimarket, supermarket, restaurant i snèk.
Un di e establesimentunan a haña un atvertensia debí ku e no tabatin tin tur su
dokumentunan den e establesimentu.
E kontrolnan aki ta kontinuá.


text:
ORANJESTAD, Aruba – 28 di juli, 2022:
Diamars anochi e resultado di Mini Mega a ser conoci unda cu e numbernan cu a sali tabata 04-15-22-25 y MB 06 y no tabata tin ganador pa e prome premio. Segundo premio a conoce un total di 6 ganado cu tabata tin e 4 numbernan bon, pero sin e Mega Ball. Ticketnan ganado a wordo bendi na Mama Trida Lottery, Rayana Snack & Lottery, Lucky Dragon 2, Lucky Numbers Sasaki, Tele-Uno 3 y GG Lottery.
Analisando e crecemento di jackpotnan cu mester a bira pa diabierna, Lotto a dicidi di increase e suma substancialmente riba e Mega Plus pa asina e por yega 1 miyon florin mas lihe pa diabierna awo. Mirando cu desde cu Mega Plus a wordo introduci na 2013 esaki ta bira e di tercer biaha cu Mega Plus su jackpot ta yega e suma di 1 miyon florin.
Diabierna 29 di juli Mini Mega su jackpot a bira 1 miyon 850 mil florin y cu 2 florin mas, bo por gana e jackpot di 1 miyon florin extra cu ta pone e suma bira un total di 2 miyon 850 mil florin!
Pa sigura bo Mega Ball, bo por cumpra bo numbernan di suerte of un loco y pidi pa e combo di All Mega Ball cu lo costa 75 florin y cu Mega Plus, e ticket lo costa 105 florin. Scohe bo numbernan di 01 te cu 30 y pidi bo rebendedo preferí pa bo combo di All Mega Ball pa asina bo tin tur e Mega Ballnan den wega!
Cumpra bo ticket trempan pa bo tambe den wega pa gana e gran total di 2 miyon 850 mil florin!
Lotto, e loteria di Aruba tin diferente wega, Catochi, Big 4, 1-OFF, Zodiac, Wega di Number di Korsou di Lotto, Lotto di Dia, Lotto 5, Mini Mega y cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. E meta ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Outoridat Kompetente
Sektor di Asuntunan Fiskal ta responsabel pa preparashon di maneho fiskal, pa legislashon fiskal i pa tratadonan di impuesto, konsulta tokante di areglonan fiskal internashonal i implementashon di e tratadonan aki.
Den e kuadro aki Minister di Finansa ta e outoridat kompetente na Kòrsou.
Den kuadro di ayudo internashonal den imponementu i kobransa di impuesto, minister a outorisá otro pa por aktua na su nòmber.
Aki bou por lesa un resumen di outoridatnan kompetente na Kòrsou.
- Runela I.L. Sillé, LL.M
Direktor di Asuntunan Fiskal
Outoridat ku mandato
- Saskia M. Stjeward, LL.M
Hefe di e Departamento di Belasting Direkto
Outoridat ku mandato
- Lisa L. Rodriguez, LL.M
Hefe di e Departamento di Belasting Indirekto
Outoridat ku mandato


text:
Parlamentario Clarisca Velasquez
ORANJESAD(AAN)– Fraccion di Mep pa cuminsa no ta ni interesa pa e ley cu ta bay regla y regula e estancia, guia, cuido di nos grandinan pasobra ta algun a bin atende e reunion publico. Ademas e lider a manda carta pa pospone e ley cu e pretension cu e ley no mester bin ainda pasobra tin hopi preocupacion pa cu e ley aki.
E tin asina hopi preocupacion cu el a permiti pa un di su parlamentario pa bin haci wega den parlamento. Contradictorio totalmente cu loke el a trece dilanti cu e tin preocupacion.
E fraccion di Mep no ta serio pasobra nan no sa bin traha y awe cu tin reunion publico Adi Thijsen cu ta na palabra a bisa cu e NO tin pregunta den prome tanda y ta reserva su preguntanan pa di dos tanda pasobra e sa cu ningun miembro di fraccion di AVP a skirbi nomber pa hiba palabra te na e momentonan ey y pa cera e lista di orador.
Con serio e hendenan aki por ta pa haci wega den parlamento pa un ley cu ta asina importante? Ta traha nan no kier traha mas?
E argumento cu Lider di Mep tabatin pa cu e ley cu ta bay regula estancia, guia y cuido di nos grandinan ta contradictorio cu e wega cu el a permiti pa wordo hunga.
Si esnan di Mep tabatin preocupacion y preguntanan nan mester a haci nan preguntanan y no bin parlamento pa haci wega.
Adi Thijsen ta un homber basta grandi pa bin parlamento pa haci cos di muchachada. Di mes nan no sa bin traha y awor ta bin parlamento pa haci wega.
Source: Dutch Caribbean News Lider di Mep ta asina preocupa cu ley cu el a permiti pa haci wega den parlamento


text: Diamars mainta a drenta informe di cu un turista cu un ora prome a bira victima di kiebro y ladronicia for di su auto di huur na e ruina di Bushiribana a bay na e compania di auto di huur y a denuncia cu nan a kibra den su auto y a horta su pertenencianan. Pa puro suerte net na e momentonan ey cu polis tabata papiando cu e turista, e turista a ricibi informacion cu su carchi horta ta siendo usa na e momentonan ey na Alex Barbershop den Caya G. F. (Betico) Croes, mesora a dirigi un patruya na e sitio y a haya e sospechoso cu e carchi di e turista y otro carchinan mas. Polis a detene e sospechoso y a bay cun’e na warda di polis pa mas investigacion.


text:
Kralendijk – E konvenshon benidero di Dutch Caribbean Nature Alliance (DCNA) ta tuma lugá na Boneiru e aña aki i lo enfoká riba partisipashon di hubentut, maneho di parkenan marino, restourashon di koral, investigashon sientífiko i planifikashon. Tur seis organisashon pa maneho di parke nashonal di e islanan ku ta forma parti di Reino Hulandes den Karibe, aktornan klave i otro gruponan di interes lokal ta uniendo forsa pa huntu fortifiká polítikanan pa maneho stratégiko di naturalesa pa e añanan ku ta bini. Tambe lo asistí na e simposio World Wildlife Fund Hulanda (WWF- NL), Vogelbescherming Nederland, International Union for Conservation of Nature (IUCN-NL), Nederlandse Organisatie voor Wetenschappelijk Onderzoek i sientífikonan eksperto den restourashon di koral di Wageningen University & Research i Reef Renewal Foundation Bonaire. Di otro banda lo trese diferente hóben di e islanan huntu pa siña tokante otro su aktividatnan pa konservashon di naturalesa riba kada un su respektivo isla. Ademas lo tin un charla grátis pa públiko tokante refnan di koral dia 28 di òktober pa 7:30 pm na Captain Don’s Hotel, Bonaire.
Kolaborashon ta esensial Un aserkamentu konhunto pa atendé ku retonan di konservashon komun na e seis islanan lo benefisiá protekshon di naturalesa den e área Karibense di Reino Hulandes en grande. E organisashonnan pa maneho di parke di tur seis isla ta mas fuerte ora nan ta huntu, ku ora nan ta riba nan mes. Ademas, diferente organisashon Hulandes ta indiká ku nan mester di e parkenan pa alkansá nan metanan i pa implementá plannan konhunto pa mehora aktividatnan dirigí riba konservashon di naturalesa riba tur seis isla den Karibe ku ta forma parti di Reino Hulandes. Dutch Caribbean Nature Alliance (DCNA), huntu ku e organisashonnan invitá ke ekspandé, profeshonalisá i fortifiká e konosementu i eksperensia ku e parkenan tin aktualmente. Naturalmente tur loke ta bayendo bon por i mester bai mihó, ku bista riba e konsekuensianan serio di kambio di klima. Hopi desafio ku tur isla ta dal den dje por keda solushoná mihó den kolaborashon ku otro. Huntu nos por alkansá mas.
Partisipashon di hubentut Maneho di naturalesa na promé lugá ta enfoká riba benefisio i maneho di rekursonan natural pa futuro generashonnan. Durante e konvenshon di DCNA, ku lo keda organisá tur aña, lo dediká atenshon special na e programanan di naturalesa pa hubentut di e seis islanan. Di e programanan di Fundacion Parke Nashonal Aruba, STINAPA Bonaire, CARMABI na Kòrsou, Saba Conservation Foundation, Sint Maarten Nature Foundation i STENAPA na Sint Eustatius, a selektá kuater hoben pa kada isla i huntu nan lo asistí e konvenshon. Danki na kofinansiamentu di World Wide Fund for Nature, Rabobank i STINAPA, a prepará un programa ku ta dura henter un fin di siman i ku ta inkluí ekskurshon i workshop na Parke Nashonal Washington Slagbaai, kaminda e hóbennan lo pasa anochi. Lo ta un eksperensia úniko, kaminda nan lo tin e oportunidat pa siña tokante otro su naturalesa i asina logra un eksperensia memorabel. Nan lo kompletá nan programa ku un presentashon. E embahadornan hóben di naturalesa lo presentá nan propio konosementu i eksperensia i kon nan lo ke duna inisio na sierto akshonnan huntu ku nan respektivo organisashon lokal na e isla ku nan kada un ta representá.
Planifikashon stratégiko E partnernan i otro stakeholdernan di DCNA den Karibe hopi biaha tin metanan similar of metanan ku ta konektá ku otro. Durante e diferente workshopnan bou di e tema planifikashon stratégiko, e organisashonnan partisipante lo traha riba plannan konkreto i repartishon di tarea spesífiko pa asina hasi máksimo uzo di e sosten pa esfuersonan pa konservashon dirigí. WWF-NL, Vogelbescherming Nederland, IUCN-NL i DCNA lo bini huntu pues den e konteksto aki.
Workshop tokante koral pa biólogo Komo parti di un plan di akshon ku pronto lo keda publiká i e trabou pa restourashon di koral ku aktualmente e seis islanan ta hasiendo, lo tin un dia spesial ku charla, workshop, ekskurshon pa e biólogonan asosiá ku e áreanan protehá na e islanan. Ademas, e Organisashon Hulandes pa Investigashon Sientífiko lo tei presente i lo fasilitá un workshop tokante proposishonnan pa investigashon sientífiko ku próksimamente lo keda solisitá.
Charla grátis tokante ref di koral Pa kualke persona ku ta interesá den i komprometé ku status di refnan di koral na Bonaire i ku lo ke topa ku e ekspertonan regional personalmente, lo tin un charla grátis duna pa dr. Erik Meesters di Wageningen University & Research riba djaluna 28 di òktober di 7:30 PM pa 8:30 PM na Captain Don’s hotel, Bonaire.
Kuater tema, un konvenshon E kuater temanan menshoná ta forma e liña kòrá di e konvenshon. Huntu nos lo hasi di e konvenshon aki un éksito grandi, loke na su turno lo representá e punto di salida pa un fase nobo den maneho di naturalesa den Karibe.


text:
ORANJESTAD – Recuperando su rosea ainda despues di a completa e examen fisico pisa na final di e fase militar, e hoben Jerome Johnson ta masha consciente di kico e programa SVT Formacion Social ta nifica p’e. Tabata duro en berdad, pero awo e tin e asina yama ‘Deadpoint’ tras di lomba. “Tur cos den bida bo mester duna bo best; hende ta yuda bo pero bo mester duna di bo parti tambe,” el a bisa reflexionando.
E hoben di 20 aña semper tabata e deseo di bira un koki y esey ta su proximo obhetivo un bes cu e finalisa su trayecto di Formacion Social. E no ta bacila pa confesa bo cu e ta haciendo tur esaki pa su mes, pero tambe pa e personanan special cu ta ward’e na cas y cu ta depende di riba dje. Un tempo el a cay cera, pero Formacion Social ta su di dos chens. Johnson: “Pesey nan mester sigui mas cu e programa di SVT, no mester stop pasobra ta kita chens di hoben pa drecha nan bida. Tin hopi hende cu kier drecha nan bida, pero no ta haya chens pa hacie y SVT ta duna nan e chens ey.”
Jerome ta conta cu el a siña hopi cos, entre nan con pa anda mas miho cu hende y con pa ta mas responsabel. “Antes ora bo mester lanta pa bay scol, bo no kier bay of ta lanta laat, awo mi ta lanta na ora, drecha mi cosnan y laga tur cos na ordo tur netjes,”e ta splica bisando cu esaki ta lag’e sinti miho y esey ta un cambio cu e ta ripara den su mes y otronan tambe ta tuma nota. Johnson, kende un tempo tabata cera, awendia ta haya elogio y motivacion for di su famia y conocirnan, pero tambe di su bisiñanan den Village.
E ta forma parti di Grupo 11 hunto cu, pa casualidad, otro 11 hoben. E ta reconoce cu na comienso tin hopi zundramento, pero despues ta ripara cu ta pa nan mesun bon. “Mas nan zundra, mas bo ta mehora paso bo ta purba tur cos pa nan no keda riba bo y asina bo ta drecha bo mes y bira miho.” Awendia na tur ta bon amigo cu otro y tambe sa bin hunto ora cu nan ta pafo di entrenamento. E tipo di amigo cu e tin awendia tambe ta hopi diferente cu antes.
E ta invita otro hobennan cu ainda tin duda pa no pensa mas y tuma e stap. Den su experiencia el a siña cu e curpa por 30% mas di loke e celebro ta pensa, esey kier men cu ora bo ta pensa cu bo no por mas, bo por 30% miho. “Nunca duda den bo mes, semper duna di bo parti, pusha pusha y pusha y bo ta logra loke bo kier. Mi ta sinti mi basta bon, despues di tur tempo mi ta ripara cu e tabata bal; loke mi a traha p’e ta bal. Mi ta sinti sastisfecho cu loke mi a haci.”
Pa mas informacion tocante e programa aki di Ministerio di Asuntonan General, por acudi na oficina di SVT na Marinierskazerne, yama na 522-5352, of bishita e pagina di Facebook: Formacion Social SVT caminda por wak hopi potret y video di e diferente fasenan di e trayecto. SVT su siguiente grupo di hoben pa rehabilita ta cuminsa den luna di februari 2018, pero for di awo caba ta registrando posibel participantenan.


text:
KRALENDIJK – Den kuadro di temátika Coronavirus COVID-19 Fundashon Wega di Number (FWNB) ta informa lo siguiente:
Komo un organisashon responsabel pa seguridat i bienestar di su empleadonan,sosio, kliente i bishitantenan, Fundashon Wega di Number Bonaire a tuma algun medida interno di salu I higiena. A la bes nos ta hasi algun adaptashon di nos servisio.
– Orario pa kobra sèn di premio riba djaluna ta entre 11.15 di mainta pa 2’or di merdia.
– Orario pa kobra sèn di premio ta di djamars pa djabierne entre 10.15 di mainta pa 2’or di merdia.
– Pa limita aglomerashon di hende si tin un kliente paden ta keda warda pafo warda e kliente sali I despues ta drenta.
– Pa evita hopi papel nos ta prefera paga dor di transferensha riba kuenta di banko.
– Bini ku bo number di kuenta kla skirbi riba un pida papel.
– Fundashon Wega di Number Bonaire no ta atende kliente despues di 2or di merdia.
– Game Show “Ban Pe” a wordu kansela te un otro aviso.
– Pa limita aglomerashon di hende den e puntonan di benta ta pidi tur kliente pa na momentu ku tin un kliente den e ofesina para warda pafo.
– Na momentu ku e kliente sali bo ta drenta.
– Pa tur ku ta entrega petishon pa donashon bini ku e petishon den un envelop i tire den postbus korda menshona number di telefon i e mail adres pa nos por tuma kontakto ku bo.


text:
Federashon Futbòl Kòrsou (FFK) a anunsiá den wikènt aki ku Remko Bicentini ta bèk komo head coach dje selekshon nashonal di futbòl. E ta bin na lugá di entre otro Guus Hiddink i su tim, despues ku FFK a tèrminá e relashon di trabou ku esakinan.
Bicentini no ta un deskonosí den mundu di futbòl. Den pasado ela fungi komo head coach kaba di selekshon nashonal. Komo tal ela logra diferente título importante pa Kòrsou.
Direktiva di FFK a bin ta traha duru p’asina yega na un head coach nobo pa guia e selekshon nashonal ku tin algun kompromiso importante na kaminda. Despues di algun entrevista ku diferente kandidato ku hopi potensial e eskoho a kai riba Bicentini.
FFK pues ta anunsiá di forma ofisial ku Bicentini ta e kapitan nobo dje tim di selekshon nashonal. Direktiva ta yamele bon biní na kas bèk. Den transkurso di e dianan ku ta sigui FFK ta duna mas informashon tokante e selekshon i e kuerpo tékniko ku lo guia esaki durante e próksimo temporada.


text:
Parlamentario Arthur Dowers
Minister Ursell Arends a converti su mes mas mepista cu e propio Evelyn
Dilanta camaranan di prensa diahuebs merdia, Minister di Integridad, Ursell Arends a confirma na pueblo cu su partido y su persona, ta mas mepista cu e propio lider di MEP, esta Evelyn Wever Croes.
Para banda di su hefe di gobierno, e minister di integridad aki a presta su mes pa sostene gañamento di Prome Minister caminda loke ta mas serio, ta e hecho cu Ursell ta complice awor di gañamento di pueblo, e mesun pueblo cu el a sigura cu e lo sirbi den gobierno.
Parlamentario Arthur Dowers a mustra cu ta realmente impresionante pa mira un minister cu supuestamente ta representa integridad den gobernacion di e pais, ta entrega su idealnan politico den un forma asina barata, pa motibo cu e stoel di Minister, su auto nobo como Minister, tin mas balor cu interes di pueblo.
“Na momento cu Ursell como Minister di Integridad bin dilanti y trata di manipula cu e interes general di su pueblo cu e tin cu sirbi, esey ta mustra cu su persona y su gobierno no tin pueblo na pecho.
Pa colmo ta mustra cu den Evelyn Wever Croes lider di MEP, minister Arends ta mira su idolo politico, caminda e kier ta riba mesun nivel cu su hefe y ta presta su mes pa yuda Evelyn gañsa y manipula pueblo.
Na Papiamento tin un dicho cu ta bisa “miho bo aparente bobo den bista di hende, cu habri bo boca y tur hende haya sa cu realmente bo ta un bobo,” y ta esey Ursell a haci diahuebs den presencia di Prome Minister.
Mescos cu e lider di MEP y su integrantenan di partido for di 2017 a bin ta gritando nan lema politico di mega debe, Ursell a haya ta bin di bin dilanti diahuebs y papia di “debe hereda”, mustrando un mentalidad bruha, un incapacidad total pa su falta di conocemento con su pais mes semper a funciona riba nivel di gobernacion.
Pais Aruba den su historia politico, semper tabatin debe mescos cu cantidad di otro paisnan rond mundo, ya cu semper nos isla tabatin mester di ayudo financiero pa hiba un gobernacion caminda por financia proyectonan na interes di comunidad.
Semper esaki tabata e caso pero pa defende un maneho asina deplorabel cu su persona hunto cu Evelyn a bin ta hibando for di 2021, e tin cu schuif e culpa riba otro bisando cu nan a haya un debe hereda.
Lo ta bon pa Ursell busca den historia di gobernacion di Aruba, caminda e no mester bay mucho den pasado ya cu na 2009 ora cu gabinete Mike Eman I a tuma mando di e pais for di un gobierno di MEP, a bin haya scolnan na werki, un fondo di pensioen cu tabata laba laba na bancarota, un economia mal pega, un servicio medico deteriora, un turismo mal pega tanto pa loke ta den e parti di aviacion y cruceronan.
Gobierno di AVP no a tuma medida, al contrario a busca solucionnan valido pa atende cu necesidad di e pais, a traha duro restaurando cantidad di scol, salbando e fondo di pensioen, a percura pa renobacion di hospital.
AVP a percura pa u reparatie toeslag, a duna trahadonan publico bek nan indexering cu MEP a kita for di nan y cantidad di otro proyectonan mas pero awor ta bin un Ursell Arends, cu no tin nocion di kico e tin cu haci pero ta cana tene na saya di e lider di MEP ya cu ta cerca e lider di MEP el a haya chens pa bira Minister,” Parlamentario Arthur Dowers a declara.


text:
Area Ex House of Cheng – Diadomingo atardi pasa di 5’or Forensys y Polis di trafico a bay unda e baricadanan ta ariba Avenida Nelson O.Oduber(area ex house of cheng).
Un v-car Kia Sportage di Hertz Car Rental a subi un baranca y keda pega.
Chauffeur lo ta un pastoor cu ta casa hende y no por a keda na e sitio paso e tin pura y a bandona e sitio sin warda polis di trafico.
Den e documentonan cu a polis a haya a resulta cu tawata trata di Sr.M.Benson cu ta Founder & CEO Headlines Group(24ora).
Takelwagen a wordo pidi pa busca e auto y polis a bay cu e papelnan.


text:
Trahando hunto ta buska desaroyo pa por tin mihor producto, mihor prijs y seguridad pa tur consumidor.
ORANJESTAD – Gerencia di Utilities Aruba N.V ta desea di coregi algun expresion incorecto cu sr. Richard Frank na nomber di Directiva di Asociacion di Empleadonan cu un Contrato Laboral Individual den Servicio di W.E.B. Aruba N.V. (VWI) a defundi na comunidad durante un Conferencia di Prensa cu a tuma luga recientemente.
Pa cuminsa e ta importante pa clarifica sr. Frank cu a indica cu Utilities no por organisa un invitacion pa ‘Expresion di Interes’(EOI) pa un Parke di Molina di biento mas pa Aruba.
Utilities ta 100% doño di WEB y segun statuto y cu derecho di accion, por actua den nan nomber. Utilities por haci esaki cumpliendo cu tur ley vigente y cu “Good Governance Code”. Den cuadro di transparencia mester menciona tambe cu a tuma e decision hunto cu profesionalnan huridico y tecnico pa sigui e ruta cu Utilities Group a encamina.
Como grupo di utilidad na Aruba nos a yega na un Expression of Interest (EOI), cual ta invita expertonan den mundo energetico pa por expresa nan interes pa haci oferta di energia.
Salvaguardiando e continiudad di e empresanan estatal, pa trece stabilidad y/of mehoracion di prijs di energia pa henter comunidad di Aruba y pa cumpli cu e acuerdo cu Aruba a firma na 2016 pa reduci e Green House Gasses, esta e tradado di Paris pa combati “Climate Change”.
WEB y Elmar ta trahando hunto cu Utilities den ekipo pa combina ideanan, experticio y recursonan.
Un otro ponencia incorecto cu a wordo treci dilanti ta cu e instancianan cu Utilities a consulta cu nan lo ta ‘ken cu ta’ of ‘cualkier compania of persona’.
Al contrario, pa loke ta e instancianan cu Utilities a consulta ta trata di personanan cu experticio y experiencia. Desde principio cu a cuminsa cu e preparacion di e “Nationaal Energiebeleid”, WEB y Elmar ta trahando hunto cu Utilities den ekipo pa combina ideanan, experticio y recursonan.
Adicionalmente, ta importante pa clarifica cu no ta berdad cu e rapport produci pa e compania “Project Consultant Global S.A.” ta carece di credibilidad.
Personal di WEB conhuntamente cu Elmar y Utilities a traha den grupo, a repasa esaki y ta trahando cu ne. Por tin recomendacionnan den e rapport cu no ta tur stakeholder ta di acuerdo cune, pa e motibo aki e ta importante pa sigui traha hunto como ekipo profesional, pa resolve cualkier reto y asina yega na e mihor producto pa Aruba. Trahando hunto ta buska desaroyo pa por tin mihor producto, mihor prijs y seguridad pa tur consumidor.
Situacion actual
Despues di hopi aña di stagnacion den WEB, retonan cu a surgi recientemente cu ekiponan y diferente blackout, awor tin un cambio. WEB awor tin gerencia nobo y hunto cu Utilities y Elmar a crea un plataforma caminda hunto ta studia, traha y actua pa logra mayor beneficio y progreso pa Aruba. Por mira cu trahando den grupo ya a logra diferente beneficio grandi pa e companianan y awor cu e ‘Plan Nacional di Energia’, ta bay logra elimina dependencia di Heavy Fuel Oil (HFO) y decarbonisa fuentenan di energia pa 2050 ( kisas prome).
Ademas, tin como meta pa logra mayor stabilidad di prijs di energia y mehora e calidad di aire pa Aruba. Trahando hunto lo acelera e procesonan pa por cumpli cu e tratado di Paris.
Finalmente, Utilities, WEB y Elmar kier demostra cu trahando den ekipo y haciendo uzo di experticio di diferente instancia, ta crea un ambiente sano di ideanan nobo y mas innovativo.
Debi na e crisisnan cu a surgi, paisnan rond mundo awor ta tumando e mesun pasonan aki pa reevalua nan maneho di energia.
Pueblo di Aruba no por keda pega den tempo y pesey Utilities, WEB y Elmar ta trahando hunto, pa logra e metanan stipula den e ‘Plan Nacional di Energia di Gobierno’.


text:
ORANJESTAD, 30 april 2021 -
Majan, diasabra 1 di mei, ta dia di Obrero y pa cu e dia aki tur dos centro di vacunacion lo ta sera. Ta referi aki na Centro Libertador Betico Croes na santa cruz y Teresita Center na san nicolaas.
Diadomingo ta un dia cu normalmente e centronan ta sera y lo ta sera tambe e weekend aki. Entrante dialuna e centronan di vacunacion lo ta habri atrobe pa ricibi comunidad pa vacuna sea pa e prome vacuna of di dos.
Pa ricibi e prome vacuna tur persona di 18 aña of mas por cana yega wordo registra y vacuna mes ora. Pa ricibi e di dos vacuna e persona por bin riba dia di su cita of e por bin na momento cu 3 siman pasa despues di su prome vacuna. Pa por bin na remarke pa ricibi e vacuna e persona mester tin minimo 18 aña y un carchi di AZV. Si e persona no tin AZV pero ta biba, traha of studia na Aruba pa mas cu 6 luna e por presenta cu un prueba di su estadia na Aruba y e lo wordo vacuna. Un prueba lo por ta tramite di permiso, contract di huur y/of paspoort.


text:
Oranjestad-8 september 2022. COVID tey y lo sigui transmiti su mes pa hopi tempo mas entre nos. P’esey e conseho na comunidad ta pa sigui ta conciente y proteha bo mes y esnan rond dibo cu por ta vulnerabel contra COVID.
Vacuna a hunga un rol hopi importante den e proseso pa controla e Pandemia aki y vacuna lo sigui hunga un rol importante den mantene e casonan di COVID abou. Na Aruba pa algun luna caba e casonan di COVID ta stabil y nos cuido medico tambe. DVG ta di opinion cu ta ora pa stop cu e Updatenan semanal tambe y sigui monitor COVID internamente manera cualkier otro malesa infeccioso. Den caso cu DVG cuminsa observa aumento den caso di COVID, manera semper DVG lo sa di alerta y informa comunidad di esaki mesora. E conseho na comunidad ta pa sigui cuida y vacuna.


text:
Minister Geoffrey Wever:
ORANJESTAD (AAN): Minister di Asunto Economico, Comunicacion y Desaroyo Sostenibel, mr. Geoffrey Wever ta contento di por aporta na e campaña di Cumpra Local, organisa pa DEACI su division di IDEA (Iniciativa pa Desaroyo di Empresa Arubano).
No ta prome biaha cu IDEA ta bin cu un iniciativa asina. E meta ta pa sostene empresanan local den cualkier forma posibel – den e caso aki cu promocion – asina dunando un empuhe na Aruba su economia di empresanan chikito y mediano.
Den e temporada aki a enfoca riba empresanan cu ta conoci pa tin productonan di “back to school”, cual por mira via Cumpra Local su facebook page y demas medionan di comunicacion.
E oportunidad ta keda habri pa cualkier empresa registra, por tuma contacto cu DEACI su division di IDEA, pa asina mira con abo tambe por forma parti di e campaña di Cumpra Local.
Un apelacion ta bai na comunidad henter, pa e temporada di back to school, pa considera cumprando local y asina aporta directamente na empleo local y brinda empuhe y sosten na Aruba su economia. “Nos ta compromete pa stimula, motiva y defende e interesnan di nos empresarionan local”, minister Wever.


text:
24 di augustus na Cede di MEP, Fundacion Formacion Politico Nelson Orlando Oduber a organisa un charla tocante Augustus Scur, y e efecto di tur e manifestacionnan riba e logronan grandi di Aruba. Lider di MEP Sra. Evelyn Wever-Croes ta gradici Danki na Nel Oduber pa e charla interesante y pabien na Michella Steenvoorde Laclé pa organisa e evento exitoso.
Partido Movemento Electoral di Pueblo (MEP) algun tempo atras a lanta un fundacion pa motibo cu ta sinti e necesidad pa lanta pa yuda den formacion di politiconan nobo. Ora cu tabata preparando pa lanta e fundacion a bisa cu lo ta bon pa politiconan nobo haya e base firme di kico ta politica, kico MEP ta para pe, y kico ta e ideologia social democrata y logronan.
E fundacion aki a haya e nomber Fundacion Formacion Politico Nelson Orlando Oduber. E politico cu pa nos di partido MEP ta e miho politico cu por a guia nos pais den su Status Aparte. Prome Minister 4 biaha di nos pais, y logronan enorme, Sra. Wever – Croes a expresa. ‘Danki na e vision y na e liderazgo di ‘Nel’, nos por a logra cu Aruba despues di Status Aparte a para riba su pia.’ Nel a lidera e gobiernonan di Gabinete Oduber I te cu IIII na un forma integro, responsabel y prinicpalmente cu curazon pa ‘e hende’. Nel nunca a lubida e hendenan rond di dje y semper el a keda cu e pueblo y cu votadornan di partido.
‘Mi ta orguyoso di ta miembro di e partido y di lidera e partido. Pesey, kico mas bunita cu pa e fundacion cu a lanta, por carga e nomber di Nel.’
Miembronan di e Directiva ta Jerehm Campbell y Gina Harms, Secretario di Fundacion Randolf Vrolijk, Tesorero di Fundacion Gos Oduber y na cabes di e fundacion ta sra. Michella Steenvoorde – Lacle como Presidente di e Fundacion.
Concluyendo, Lider di MEP Sra. Evelyn Wever-Croes a gradici un y tur pa a acepta e invitacion y pa ta presente na e prome encuentro oficial publico di e fundacion aki.


text: WILLEMSTAD.- Maduro & Curiel’s Bank a brindá pueblo di Kòrsou un selebrashon tur afó ayera den Punda i Otrobanda. Selebrando nan di 100 aniversario e Banko Amigu no a spar niun esfuerso pa presentá un selebrashon ku a konta ku presentashon musikal rònt Punda i Otrobanda. Kombiná ku otro aktividatnan chikí pa entretené e públiko MCB a regalá pueblo di Kòrsou un fiesta di kita sombré. Anochi e konsierto di Randal Corsen i su Big Band a resultá e chèri riba e bolo. Un konsierto, kaminda bo mes por mira riba e potrèt, a logra di atraé un públiko grandi pa disfrutá dje éksitonan mas grandi di e último sentenario. Danki MCB pa selebrá ku pueblo di Kòrsou.


text:
AP Center tin 3 programa ku un persona por apliká pe.
Gym: Ehersisio independiente ku ta duna un persona akseso na un ora pa hasi uso di tur ekipo, pesonan i tur otro asesorionan pa e por hasi su ehersisio independientemente.
EgB: Ehersisio bou di Guia kaminda bo ta haña un trainer sèrtifiká ku ta krea un plan di ehersisio ku bo mes por sigui. E ehersisionan ta dirihi riba e metanan ku bo stipulá i ta adaptá na bo kondishon ku bo por logra lo maksimo. E Trainer tei durante bo ora di ehersisio pa duna instrukshon i yuda bo kaminda mester.
ABT: Activity-Based Training ta un training intensivo duna dor di un trainer sèrtifiká pa stimulá e muskulonan i e nèrvionan ku e meta pa generá funshonnan nobo na e parti afektá di e kurpa dor di un paralisis. E Trainer ta hasi e ehersisio ku bo.
Tur aña Fundashon Alton Paas sa krea un proyekto i buska finansiamentu ku ta duna chèns na un grupo di persona pa por pasa den un dje programanan di AP Center na un preis redusí.
E bia aki pa promé di yüli nos lo bai hasi esaki atrobe pa un grupo limitá ku lo bai hasi EgB (Ehersisio bou di Guia) den un proyekto di 3 luna largu. Lo bo haña un skèdjel di 1 ora dos bia pa siman ku un trainer sèrtifiká pa guía bo den bo ehersisio, mustra bo kiko bo por train i kon ta miho pabo train pa bo por sigui bai dilanti.
Dor di e desaroyo aki nos tin espasio pa e lastu 3 personanan registrá pa partisipá den e proyekto aki di EgB (Ehersisio bou di Guia).
E personanan ku ta bin na remarke pa esaki mester por kumplí ku e sigiente kriterianan:
- Mester tin un paralisis òf problema ku mobilidat
- Mester por sinta den ròlstul (no drumi riba kama)
- Mester por komuniká
- No por tin herida
- Mester por bisti paña deportivo i kèts
- No a partisipá den un proyekto di ehersisio di Fundashon Alton Paas den pasado
Si abo tin un òf otro paralisis i bo ke move, hasi e kurpa mas flèksibel, drecha bo kondishon fisiko i nunka no a logra haña un manera pa alkansá esaki. Awor ta bo chèns.
Pa bo partisipá den e proyekto aki bo mester yena e sigiengte formulario i un representante di AP Center lo tuma kontakto ku bo pa bisa si bo a kai den e selekshon di personanan.
Si bo tin kualke duda òf pregunta, bo por puntra libremente òf bo por start mesora dor di yena e formulario. Klek aki!


text:
SpèlChèk pa Papiamentu ta un kontrografia di papiamentu ku ta funshoná ku Microsoft® Office. E kontrografia akí, na e momento akí, ta disponibel tantu pa Windows® (PC) komo OS X® (Mac). E kontrografia ta hasi uso di un lista nobo ekstenso di palabra papiamentu, ku tabata na enkargo di Fundashon pa Planifikashon di Idioma, Traducciones Joubert i De ComputerClub Curaçao. E lista akí ta inkluí "Lista di palabra, Papiamentu, Buki di oro".
Lo adaptá e lista akí regularmente. Si e usadó ta online lo e haña informashon tokante updatenan.
SpèlChèk pa Papiamentu ta optenibel pa Microsoft® Office 2010 & 2013 (SpèlChèk 2.0) i Microsoft® Office 2016 (SpèlChèk 2.5) pa PC i pa Microsoft® Office 2011 pa Mac. SpèlChèk 2.5 no ta funshoná ku vershonnan di Office 32 bits bou di vershonnan 64 bits di Windows. Despues ku instal'é, por kontrolá eror ortográfiko den teksto na papiamentu ku ta den Word, Powerpoint® en Excel®.
Por kumpra SpèlChèk via e wèpsait akí. Tambe e ta optenibel riba un cd-rom na ofisina di FPI, Jan Noorduynweg z/n (edifisio banda di Cost-U-Less), Kòrsou, tel +5999 8691159, na librerianan i na sierto lugánan ku ta bende kòmpiuter na Kòrsou i Boneiru.
Pa kumpra SpèlChèk online i bah'é, klek riba "Bestèl awor". E or'ei ta pidi bo habri un kuenta pa e wèpsait akí. Bo ta haña un mail pa konfirmá bo e-mail adrès. Si bo no a risibí e mail akí wak den bo folder di spam, pasobra sierto filternan di spam por mira e mail akí inhustamente komo spam. Despues bo por duna e kantidat deseá i paga pa SpèlChèk ku bo tarheta di krédito. Despues bo por skohe bo vershon i baha e fail di instalashon. Bo ta haña un kódigo personal di lisensia, pa medio di kua bo por instalá e aplikashon e kantidat di biaha ku bo a skohe.
E vershon akí ta traha solamente riba kòmpiuternan stand-alone. Pa e preisnan di lisensia di empresa por fabor tuma kontakto ku FPI.
Si bo ke kontrolá ortografia riba un PC, skohe "Papiamentu" for di e lista di idiomanan disponibel.
Si bo ke hasi mésun kos riba un Mac, bo tin ku skohe "Galician" òf "Galisisch" for di e lista di idioma. Esaki pasobra e lista di Mac ta limitá i papiamentu no ta den dje.
Pa mas informashon tuma kontakto ku FPI, Jan Noorduynweg z/n (edifisio banda di Cost-U-Less), Curaçao, tel. +5999 8691159, e-mail spelchekpapiamentu@gmail.com, wèpsait www.fpi.cw


text:
Entrante 1 juni 2018 SVb no ta acepta cheque mas
Siguiendo banconan na Aruba cualnan no ta bay otorga ni acepta cheque mas, nos ta den preparacion pa dentro di poco tampoco no lo acepta cheque mas. E maneho aki ta drenta na vigor entrante prome di juni 2018. Esaki ta significa cu SVb no ta acepta ningun cheque mas como pago entrante prome di juni 2018.
SVb pa un tempo largo caba ta ofrece diferente forma unda por haci pago na SVb na un manera seguro y eficiente. Nos ta acepta pago efectivo, pero tambe nos tin e machine di atm. Ademas por haci pago mediante banco y online banking. Den tur e diferente formanan aki sigur cada organisacion por acomoda su mes cu un forma di paga mas conveniente y sigur.
Prima di Seguro di Malesa, Seguro di Accident y Cessantia
Doñonan di trabao (compania, stichting of organisacion) cu ta haci pago di prima pa seguro di malesa y accident tambe cesantia por keda haci esaki na nos Departamento di Inning, situa na Vondellaan 19E (prome piso), of por haci e pago riba e cuenta di banco di SVb.
Nos orario di caha ta di dialuna pa diabierna, di 8:00 am te cu 11:45 am y di 13:00 pm te cu 15:00 pm. Por paga cu efectivo tambe mediante carchi di ATM.
Pagonan mediante banco por wordo haci riba e siguiente cuentanan di banco:
Prima di Seguro di Maleso y Accident:
Aruba Bank: 19 22 616
RBTT Bank: 30 59 499
Banco di Caribe: 801765-01
Caribbean Mercantile Bank: 92 39 3106
Prima di Cessantia:
Aruba Bank: 19 22 517
RBTT Bank: 12 60 243
Banco di Caribe: 822014-01
Caribbean Mercantile Bank: 90 27 3501
Pa pago mediante banco nos ta recomenda pa specifica e werkgeverscode di e compania pa cual ta haci pago, tambe e tipo di prima pa cual ta haci pago, acompaña pa e temporada y aña di aanslag of si ta pa un areglo di pago.
Rijbewijskeuring
Pago pa e factura di rijbewijskeuring por wordo haci cerca Departamento di Finansas, situa na nos oficina principal na Caya Punta Brabo 19, Eagle, riba e prome piso. Por paga cu efectivo tambe mediante carchi di ATM. Ademas por paga mediante banco riba e siguiente cuenta:
Aruba Bank: 22 87 91 (Sociale Verzekeringsbank Aruba – BGD Administratie Fonds)
Mas informacion
Si tin cualkier pregunta of remarka por tuma contacto cu nos mediante e formulario di contacto (click aki) of manda nos un email na info@svbaruba.org.


text: KRALENDIJK –Awe mainta alrededor di 10’or, hopi huma tabata saliendo for di un kas, indikando ku paden di e kas ta na kandela. Aimed Ayubi di Radio Live 99.9 FM a tuma nota di e situashon i a trese esaki komo notisia di último ora. Ta trata di e kas pega ku ofisina di ‘ROA’, kaminda ta bende li. Hopi huma ta sali for di e kas i parti paden di e kas tabatin kandela. Tabatin un persona den e kas i parse el a purba paga e kandela i posiblemente debí na esaki, el a inhalá huma. Ambulans a bai hospital ku e persona kende tabata den e kas pa tratamentu médiko. Por komprondé ku su situashon ta stabil. Brantwer a presentá na e sitio riba kaya Corona, pa paga e kandela paden di e kas. A sera parti di e kaya pa asina por a atendé ku e situashon. A sera e skol pabou di e kas ku tabata na kandela, esta Kolegio San Bernardo. Kousa di e kandela no ta konosí i e ta bou di investigashon. E informashon aki Radio Live tin pa awor i momentu tende mas di loke a sosodé, ta informá di esaki.


text:
Orashon djaweps 29 di yüni 2017
Orashon djaweps 29 di yüni 2017
Alrededor di e tempu akí rei Heródes a kuminsá persiguí sierto miembro di iglesia. El a laga mata Hakobo, ruman di Huan, ku spada. Ora el a mira ku esaki a kai na agrado di e hudiunan, el a sigui i a laga arestá Pedro. Esei a sosodé den tempu di Fiesta di pan sin zürdeg. Despues di arestá Pedro nan a hink’é den prizòn, kaminda a entreg’é den man di kuater grupo di kuater wardadó di prezu pa nan vigil’é. Heródes a plania pa husg’é públikamente despues di Fiesta di Pésag. Asina antó Pedro a keda bon vigilá den prizòn; iglesia tabata resa kontinuamente na Dios p’e. E anochi promé ku Heródes tabata ker a hib’é dilanti di pueblo, Pedro tabata drumí entre dos wardadó di prezu. E tabata di bui na dos kadena i tabatin dos wardadó di prezu na porta pafó ta vigilá e prizòn. Diripiente un angel di Señor a aparesé einan i un lus a kòrta den e sèl. E angel a stot Pedro den su kustia, lant’é for di soño i bis’é: ‘Lanta riba lihé!’ E kadenanan na Pedro su man a kita kai. E ora ei e angel a bis’é: ‘Faha bo paña i bisti bo sandalia.’ Ora Pedro a hasi esei, e angel a kontinuá: ‘Bisti bo mantel i sigui mi.’ Pedro a siguié, sin sa ku loke tabata sosodé ku e angel tabata realidat òf nò; el a pensa ku ta un vishon e tabata mira. Nan a pasa e promé pòst di wardadó di prezu, despues e di dos, i yega na e porta di heru ku ta habri pa siudat. E porta a habri di mes i nan a sali pafó, subi kaya. Diripiente e angel a bai lag’é. Pedro a realisá loke a pasa kuné i a bisa: ‘Awor mi sa sigur ku Señor a manda su angel pa libra mi for di man di Heródes i for di tur kos ku e pueblo hudiu tabata anhelá pa pasa ku mi.’
Echonan 12:1-11


text:
Riba 22 di maart 1972 SABA a wordo funda. E meta di SABA ta pa ofrece vivienda y cuido specialisa pa asina por mantene un calidad di bida cu cada persona ta desea.
Localidad:
E fundashon ta maneha 3 cas di cuido specialisa.
- Cas di cuido San Pedro (109 habitante) den Oranjestad.
- Cas di cuido Maris Stella te Savaneta cu ta brinda cuido na 98 bewoners.
- Centro di Cuido te San Nicolas cu un capacidad pa 80 habitante.
E habitante di SABA
E habitante di SABA ta wordo dividi den 2 categoria di cuido.
- somatico
- psychogeriatrico
Tur habitante ta ricibi e cuido necesario segun nan propio plan di cuido.
Cuido Medico:
E cuido medico ta wordo brinda dor di 2 specialista SOG (Specialist OuderenGeneeskunde), cu ta carga e responsabilidad final. Tambe ta ofrece fisioterapia y cuido psycho-social. Pa esaki tin2 fisioterapista y un psychologo den servicio di SABA.
Importante ta pa banda di e cuido y terapia tambe tin espacio pa diferente actividad y distraccion. Pa coordina esaki tin 3 terapista di actividad den servicio.
SABA is afilia na e Stichting HKZ cual ta brinda un seguridad di e calidad di cuido cu ta wordo ofreci.
Pa mas informacion por tuma libremente contacto na telefon: 594-2201
e-mail: info@saba.aw
website: http://saba.aw


text:
Oranjestad – 31 di augustus 2022- Aruba Bank recientemente a patrocina e evento di resistencia: The Ultimate Challenge 2022, cu a cuminsa cu kayak na Malmok, coremento te na Tres Trapi, sigui pa landamento rumbo Arashi, y posteriormente a sigui cu bicicleta te Kapel di Alto Vista y Natural Bridge. E challenge a caba cu un trail run bek pa e punto di salida. E aña aki un total di 7 ekipo a participa na e evento.
Aruba Bank ta orguyoso y contento di a forma parti di un evento cu a y ta test e resistencia di cada participante den diferente etapa nan.
Deporte semper ta y lo keda importante pa Aruba Bank y ta keda promove esaki door di haci donacionnan den e grupo aki.
Na final di evento, e equipo FX Palo di Maishi a bira e ganadornan absoluto di e 2022 The Ultimate Challenge.
Pabien na e organisadornan pa un tremendo evento y tur participantenan pa un tremendo participacion.


text:
Recientemente Minister Maduro a ricibi un grupo di Aduanero cu a cumpli 30 aña den servicio di Gobierno haciendo un trabou na bienestar di comunidad. Ta trata di e hubilarionan, Enrico Soto, Edgard Croes, Juan Marin, Llasmira Infanzon, Marilyn Webb, Rosalda Flanegin, Ronny Kelly, Elaine Riley, Hubert Simileer, John Tromp y Xiomara Molina.
Den presencia di Director, Chefnan y pareha, Minister Maduro a entrega cada hubilario, nan Decreto corespondiente hunto cu un recuerdo pa conmemora e momento special aki. Durante e entrega Director di Aduana tambe a hiba palabra pa conta un anecdota positivo di cada Aduanero pa asina demostra e aprecio na cada hubilario. Minister Maduro a comparti un rato masha ameno cu e grupo di hubilario di Aduana y a gradici cada hubilario pa nan esfuerso di tur dia na bienestar di Pais Aruba.
Minister Maduro ta felicita un grupo di Aduanero cu ta cumpli 30 aña den servicio di Gobierno
Recientemente Minister Maduro a ricibi un grupo di Aduanero cu a cumpli 30 aña den servicio di Gobierno haciendo un trabou na bienestar di comunidad. Ta trata di e hubilarionan, Enrico Soto, Edgard Croes, Juan Marin, Llasmira Infanzon, Marilyn Webb, Rosalda Flanegin, Ronny Kelly, Elaine Riley, Hubert Simileer, John Tromp y Xiomara Molina.


text:
Un bestia ku tin problema pa hala rosea ta drenta den pániko i ta trese kuné un situashon masha difísil den kua bo tin ku tene kuenta ku bo mes siguridat.
- Habri su boka i saka e lenga règt afó
- Wak si bo ta mira un opheto den su boka òf garganta
- Saka e opheto aki solamente hasiendo uzo di un pinsèt òf un tan
- Wak masha bon pa bo no push’é mas leu den su garganta
- Si bo mes no logra di sak’é bai un veterinario inmediatamente
Riba hopi página nan ta proponé tur tipo di método manera dal entre di su skoudernan, hisa e patanan di patras òf hasi e maniobra di Heimlich ku nan. Sa ku esakinan ta aktonan ku ta peligroso pa hasi si bo no sa kiko bo ta hasi òf kon pa hasi nan.
Tin bia un bestia por ta stek dor di un reakshon alèrgiko riba algu. Karakterístika di esaki ta preshon masha abou, problema ku halamentu di rosea i/òf hinchamentu. Un situashon peligroso ku ta eksihí un bishita na e veterinario.
©Rescueracao, translation Denice Bezemer. Like us @ Facebook


text:
Oranjestad, 25 di Januari 2021 -
Comision di Crisis Covid-19 di Gobierno di Aruba a ricibi resultado di testnan cu a wordo manda Hulanda y esakinan a confirma cu 5 di e casonan di Covid tin e variante di Inglatera.
Ta trata di 2 persona no-residente y 3 persona residente.
E variante di Inglatera ta dos biaha mas contagioso cu esun original y p’esey autoridadnan ta haci un apelacion riba comunidad pa ta extra cauteloso. Es cu ya a bin den contacto cu covid-19 y a test positivo por bolbe bira malo cu e variante nobo aki.
Den e siguiente dianan lo evalua medidanan aplicable pa e situacion aki.
Desde awor limita bishita na famianan. Limita encuentronan social. Limita contacto cu otronan, tanto na trabou como pafo di trabou.
Nos ta bringando un virus invicible, y mes momento hopi serio. Sinembargo e arma pa combati e virus aki ta den man di nos cada un. Cuida bo mes y cuida bo famia.


text:
Un di e restaurant cu a wordo cera tabata Kentucky Fried Chicken na Santa Cruz.
Algo prome cu 4 or di atardi, durante e control na Kentucky Fried Chicken tur cos tabata mustra na ordo den e restaurant, pero na momento a bay controla e caarchi berdenan a bin resulta cu topa cu varios trahado no tin caarchi berde.
Pa colmo e manager cu supose di ta esun cu ta pidi trahado nan carchi berde tampoco no tabata tin ni permiso pa traha na Aruba, mucho menos carchi berde. E persona cu tawata fungi como Manager cu otro palabra ta trahando ilegal aki na Aruba. E la wordo deteni y transporta cu transportwagen pa Warda di polis, unda cu si ta bon e lo wordo pasa over pa Guarda Nos Costa pa mas investigacion.